Sediakan ruang niaga di jalan Kota Samarahan – Masing

KUCHING: Para peniaga yang beroperasi di sepanjang jalan Kota Samarahan harus diberi tempat untuk berniaga, selain memberi peluang kepada  pelanggan agar dapat berurusan dalam keadaan yang selamat.

Timbalan Ketua Menteri, Tan Sri Dr. James Masing berkata tempat ini harus juga dilengkapi dengan kemudahan seperti bekalan air dan tandas.

Perniagaan di tepi jalan ini, kata beliau telah mengakibatkan kesesakan lalulintas kerana ramai yang singgah untuk membeli.

Masing berkata,  adalah perlu untuk para peniaga ini diberi satu tempat berniaga yang selesa dan selamat bagi mencari rezeki sampingan, terutama ketika ekonomi agak menghimpit akibat pandemik Covid-19.

Oleh Connie Chieng

See author's posts


Hujan Ribut Sibu: Mangsa terjejas akan dibantu

SIBU: Jumlah mangsa dan kerugian akibat kejadian angin kuat beserta hujan lebat yang berlaku lewat petang semalam (Rabu) akan didedahkan dalam masa terdekat ini.

Menurut Residen Bahagian Sibu, Wong Hie Sieng, pihaknya masih menunggu laporan lengkap dari pihak berkenaan sebelum menghantarnya kepada Jawatankuasa Pengurusan Bencana Negeri (JPBN).

“Ya, setakat ini kami masih mengumpul maklumat dan data berkenaan dengan kejadian itu,” jelasnya ketika ditemui pemberita selepas mempengerusikan Mesyuarat Jawatankuasa Pengurusan Bencana Bahagian Sibu (JPBBS), petang tadi.

Beliau memberitahu, rumah yang terjejas teruk ialah di kawasan Dewan Undangan Negeri (DUN) Pelawan, yang  mana kebanyakan kejadian hanya melibatkan bahagian bumbung rumah sahaja.

“Tiada sebarang Pusat Permindahan Sementara (PPS) dibuka kerana kebanyakkan yang terjejas ini tinggal di rumah saudara-mara mereka,” ujarnya.

Mengulas lanjut tentang mesyuarat tersebut, Wong berkata, mesyuarat ini adalah penyelarasan dan kerjasama antara agensi berkaitan dalam memberikan bantuan sewajarnya kepada mangsa yang terjejas.

“Contohnya, bantuan kebajikan di bawah JPBN dan sebagainya. Kemudian kita akan memaklumkan kepada wakil rakyat terlibat,” katanya.

Menyentuh tentang masalah terputus bekalan elektrik di kawasan tertentu, beliau memberitahu, pihak berkaitan sedang membaikinya dan percaya ia akan pulih sepenuhnya pada keesokan harinya.

“Beberapa sekolah yang terjejas turut memulakan operasi seperti biasa hari ini. Kejadian ini adalah yang terburuk untuk Sibu disebabkan fasa peralihan angin monsun yang diramalkan berlaku dari 23 Mac sehingga pertengahan Mei dan ia benar-benar berlaku,” kata beliau.

Oleh AKUN GIMAN

See author's posts


Daerah Dalat capai imuniti kelompok Ogos

DALAT: Berdasarkan perkembangan semasa Daerah Dalat dijangka akan mencapai imuniti kelompok (herd immunity) pada bulan Ogos 2021.

“Terlebih dahulu saya ingin mengucapkan tahniah kepada Pegawai Daerah Kueh Lei Poh yang juga merupakan Pengerusi Pengurusan Jawatankuasa Bencana Dalat dan semua yang terlibat.

“Program vaksinasi telah berjalan lancar seperti dirancang. Dan moga kita akan mencapai imuniti kelompok seperti dijangkakan. Iaitu pada awal bulan Ogos akan diadakan suntikan dos kedua,”  kata Ahli Dewan Undangan Negeri (ADUN) Dalat Dato Sri Fatimah Abdullah.

Adalah difahamkan setakat 30 Jun, seramai  8,790 orang sudah menerima vaksin daripada sejumlah 11,468 yang telah mendaftar (sekurang-kurangnya 76.6 peratus  menerima dos pertama).

Beliau berkata demikian ketika menjelaskan perkembangan terkini  Program Imunisasi Daerah Dalat yang kini sedang giat dijalankan.

“Selain daripada di Pusat Pemberian Vaksin di Stadium Perpaduan Dalat (PPV Daerah Dalat) yang berjalan terus seperti dirancangkan. Selain daripada itu kita juga menggunakan kaedah ‘Outreach Team’ yang pergi ke rumah panjang di Ulu Baoh yang melibatkan 15 buah rumah panjang di sana, baru-baru ini. Apa yang saya kagum ada juga dikalangan mereka yang dahulunya tak mahu di vaksin tetapi kini minta divaksinkan,” kata Fatimah kepada media di Oya pada Rabu lepas.

Tambahnya, pendaftaran peringkat awal yang dijalankan bersama dengan ketua masyarakat agak pelahan, namun pada pusingan kedua ia terus meningkat.

“Pada peringkat awal agak dingin sambutannya, malah ada juga penuduk kampung yang layak mahu mendaftar kurang daripada 50 peratus, namun pada pusingan kedua ia terus meningkat dan setakat ini lebih 92.4 peratus yang sudah berdaftar,” ujarnya.

Beliau juga mendedahkan bahawa sejumlah 1,000 dos telah digunaka dalam sehari pada Ahad lalu yang merupakan tertinggi setakat ini.

“Ingin saya nyatakan bahawa pada hari Ahad lalu sejumlah 1,000 dos telah diberikan pada satu hari. Ia merangkumi dengan yang dilaksanakan di PPV Stadium Perpaduan dan pasukan ‘Outreach Team’ di Ulu Baoh. Ini semua adalah berkat kerja dan komitmen yang tinggi dari mereka yang terlibat dalam program vaksinasi ini. Justeru, saya percaya kita boleh mencapai ‘herd  immunity’ pada Ogos atau pada minggu pertama semasa pemvaksinan dos kedua,” ujarnya lagi.

Tambahnya, pasukan outreach ini akan pergi ke Kampung Klid dan Narub pada 4 Julai  menggunakan jalan air atau bot.

Sebelum ke Daerah Kecil Oya, Fatimah dan rombongan telah melawat dua buah projek di Pekan Dalat iaitu menaik taraf tempat letak kereta  yang sudah siap dan kemudahan di Bazarnita Fatima Dalat.

Oleh HENRY B SIYU

See author's posts


Varieti padi moden tingkat pengeluaran beras

Sarawak perlu menjadi sebuah negeri yang memiliki keupayaan untuk menampung dan mengeluar bekalan berasnya sendiri tanpa bergantung sepenuhnya import dari negara- negara jiran.

Atas sebab itu, Kerajaan Sarawak menerusi agensi Jabatan Pertaniannya telah pun memperhebatkan projek penanaman padi dalam kalangan penduduk dan seterusnya menghasilkan beras berkualiti tinggi.

Usaha tersebut telah pun dibuktikan apabila kerajaan mensasar sejumlah 2,829 hektar kawasan Skim Pengairan dalam seluruh negeri ini bagi tujuan penanaman varieti padi moden sebanyak dua kali setahun menjelang tahun 2030.

Sasaran tersebut sejajar dengan hasrat kerajaan untuk membolehkan Sarawak 70 peratus tahap sara diri beras menjelang tahun itu kata Menteri Muda Pemodenan Pertanian, Tanah Adat dan Pembangunan Wilayah, Datuk Roland Sagah Wee Inn.

Beliau ketika berucap merasmikan Majlis Penuaian Benih Padi Berkualiti di Kampung Limau, Sri Aman  bulan lalu berkata tahap sara diri beras Sarawak masih lagi berada pada tahap yang rendah iaitu 51 peratus.

Bagi mencapai sasaran tersebut, varieti padi moden jenis M-R-2-6-9 dan M-R-2-9-7 kata Roland telah pun dipilih bagi tujuan itu kerana ia mempunyai tempoh matang yang singkat iaitu sekitar tiga bulan setengah selain mampu mengeluarkan hasil yang tinggi.

Beliau turut menambah bahawa penambahbaikan infrastruktur ladang dan penggunaan mekanisasi ladang juga akan dijadikan sebagai inisiatif bagi membantu mencapai sasaran keperluan beras negeri selain menggunakan benih padi varieti moden itu.

“Pada tahun lepas, jumlah keluasan kawasan padi dalam negeri ini adalah 61,064 hektar. Daripada jumlah itu, sejumlah 7,238.3 hektar berada dalam skim Jabatan Pengairan dan Saliran (DID) manakala selebihnya berada di luar skim.

“Ia menunjukkan bahawa kita tidak menggunakan tanah sedia ada bagi tujuan penanaman padi secara maksimum,” katanya sambil menambah kebanyakan kawasan sawah padi itu bersaiz kecil dengan purata hasil hanya sebanyak 3.1 tan metrik sehektar.

Selain itu Roland juga amat mengalu-alukan tindakan Jabatan Pertanian Sarawak (JPS) dan DID Sarawak dalam berganding bahu bagi membangunkan kawasan tanaman padi sedia ada dan yang terbiar dalam negeri ini.

“Usaha kedua-dua pihak ini adalah amat penting demi memastikan kesemua kawasan sawah tersebut kembali produktif dan mengeluarkan padi dengan kuantiti serta kualiti yang berlipat ganda.

Hadir sama ialah Menteri Muda Belia dan Sukan, Datuk Snowdan Lawan, Setiausaha Tetap Kementerian Pemodenan Pertanian, Tanah Adat dan Pembangunan Wilayah, Edwin Abit, Pengarah Pertanian Sarawak, Dr Alvin Chai Lian Kuet, Timbalan Residen Sri Aman, Elvis Didit dan Pegawai Menguasa Pertanian Daerah Panty, Eddyson Jenggah..

Terdahulu seluas 15 hektar kawasan Paya Kudak, Kampung Limau di sini telah dibangunkan bagi tujuan pengeluaran benih padi varieti moden seperti yang dilaksana di Stumbin dan Tanjung Bijat.

Projek perintis yang dikendali oleh pihak Jabatan Pertanian Bahagian Sri Aman itu telah bermula pada pertengahan Ogos lepas dengan sasaran pengeluaran sebanyak empat tan metrik sehektar menerusi penanaman padi dua musim setahun.

Untuk permulaan, projek ini memberi tumpuan untuk mengeluarkan benih padi berkualiti sebelum kawasan tersebut dibangunkan untuk pengeluaran padi atau beras secara komersial.

Sambil melibatkan penyertaan seramai 21 pemilik tanah, projek di Kampung Limau berkenaan berteraskan mekanisasi ladang dengan penggunaan jentera dan mesin selain penggunaan drone untuk pembajaan.

Musim pertama menyaksikan benih padi dari varieti MR269 dapat dituai pada Disember ini.

Baka padi jenis MR269 memiliki tempoh matang antara 105-120 hari dan tersebut boleh ditanam serta dituai sebanyak dua musim setahun.

Kemunculan MR269 juga membolehkan para petani menggunakan benih padi bermutu tinggi untuk menjamin bekalan beras mencukupi selain bagi tujuan eksport ke negara luar untuk menambah pendapatan negeri ini.

Oleh VALENTINE NGUMBANG

See author's posts


100 peniaga daftar terima vaksin

SIBU: Hampir 100 peniaga di Pasar Sentral Sibu telah melakukan pendaftaran dengan 71 mendaftar melalui borang dan 25 melalui aplikasi MySejahtera.

Pengerusi Majlis Perbandaran Sibu (MPS), Clarence Ting berkata, peniaga di pasar sentral meluahkan kekecewaan berikutan penjualan perniagaan perlahan yang mereka alami sejak pasar dibuka semula.

“Perkara ini sememangnya dijangka kerana orang ramai menghindari tempat ini disebabkan banyak kes positif Covid-19 pada bulan Mac dan awal April lepas,” jelasnya, menerusi kenyataan yang dikeluarkan menerusi Facebook semalam.

Terdahulu, Clarence bersama kakitangan MPS dan ahli Junior Chamber International (JCI) Sibu turun padang ke Pasar Sentral Sibu dan Pasar Tamu Indah untuk mendaftar para peniaga bagi program imunisasi Covid-19 semalam.

Menurut Clarence mereka telah mendaftar seramai 25 peniaga di Pasar Tamu Indah dalam program tersebut.

“Kami juga mendapati pendaftaran di kalangan peniaga Iban jauh lebih baik daripada peniaga Cina. Ini menunjukkan tahap kesedaran lebih baik di kalangan mereka,” ujarnya.

Tambahnya, semua yang enggan mendapat vaksin, mengaku mempunyai salah satu komorbiditi sehingga menjadikan mereka tidak layak mendapat vaksin Covid-19.

“Jawatankuasa Pengurusan Bencana Negeri (JPBN) Sarawak dan Kementerian Kesihatan Malaysia (KKM) harus melakukan publisiti untuk mengubah corak pemikiran ini,” tegasnya.

Katanya, semua peniaga perlu diberi vaksin secepat mungkin untuk menjadikan pasar selamat bagi pelanggan.

“Saya akan mencadangkan untuk semua pasar di bawah bidang kuasa MPS, setiap peniaga mesti diberi vaksin jika tidak, mereka tidak dapat melakukan peniagaan sehingga mereka melakukannya.

“Saya merancangkan ini untuk semua gerai makanan dan minuman yang merangkumi kedai kopi, restoran, bistro dan bar.

“Kami mahukan persekitaran yang selamat untuk pelanggan. Semua ini hanya boleh berlaku apabila kita diberi vaksin,” ujarnya lagi.

Oleh AKUN GIMAN

See author's posts


Agong lancar Pelan Srategik MAIWP 2021-2025

YANG di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menyampaikan Titah Diraja secara maya sekali gus melancarkan Pelan Strategik Majlis Agama Islam Wilayah Persekutuan (MAIWP) 2021-2025 dan Manfaat Kewangan Asnaf di Pusat Konvensyen Kuala Lumpur, semalam. • Foto BERNAMA

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam berkenan melancarkan Pelan Strategik MAIWP 2021-2025 dan Manfaat Kewangan Asnaf secara maya, menerusi rakaman titah pelancaran.

Menerusi rakaman titah pelancaran itu, Al-Sultan Abdullah menzahirkan rasa amat dukacita kerana tidak dapat hadir ke majlis berkenaan setelah dinasihatkan oleh pakar perubatan untuk beristirehat seketika berikutan keadaan kesihatan baginda yang tidak mengizinkan.

“Terlebih dahulu Beta dan Raja Permaisuri Agong (Tunku Hajah Azizah Aminah Maimunah Iskandariah) menzahirkan rasa amat dukacita kerana tidak dapat berangkat ke Majlis Pelan Strategik MAIWP 2021-2025 dan Manfaat Kewangan Asnaf.

“Sungguhpun demikian, walaupun beta jauh di mata namun hati dan jiwa Beta tetap bersama-sama rakyat yang beta kasihi, khususnya dalam usaha murni untuk menyemarakkan sinar Islam dan membantu mereka yang memerlukan,” titah Seri Paduka.

Rakaman titah pelancaran itu disiarkan pada majlis pelancaran pelan berkenaan di Pusat Konvensyen Kuala Lumpur (KLCC) di sini semalam.

Al-Sultan Abdullah turut mendoakan agar Pelan Strategik MAIWP 2021-2025 dan Manfaat Kewangan Asnaf itu berjaya mencapai sasaran dan hasrat penubuhannya.

Majlis itu dihadiri Menteri di Jabatan Perdana Menteri (Hal Ehwal Agama) Datuk Idris Ahmad dan Pengerusi MAIWP Tan Sri Mohd Daud Bakar.

Pelan Strategik MAIWP 2021-2025 dan Manfaat Kewangan Asnaf itu adalah usaha melestarikan sistem penyampaian perkhidmatan dan pengurusan dana zakat serta menyalurkan bantuan kepada golongan memerlukan. – Bernama

See author's posts


Jangan wujud gelombang kedua Covid-19

KUCHING: Menteri Kerajaan Tempatan dan Perumahan, Dato’ Sri Dr Sim Kui Hian mengingatkan rakyat Sarawak supaya berwaspada terhadap gelombang kedua wabak Covid-19, kerana virus itu masih ada.

Beliau berkata, kemungkinan penularan virus Covid-19 masih berada di sekeliling dan rakyat harus sentiasa berwaspada kerana minggu ini adalah minggu kritikal selepas tempoh inkubasi 14 hari barulah simptom penyakit berkenaan kelihatan dengan jelas.

Menurutnya, semalam (Jumaat) ada dua kes positif Covid-19 dilaporkan dan tidak ada orang di dunia yang memiliki pengalaman yang cukup dalam hal ini.

“Kita belajar apa yang harus dilakukan dan juga apa yang tidak boleh dilakukan daripada apa yang kita lihat gagal di negara lain. Yang paling penting adalah untuk mengelakkan gelombang kedua. Kita perlu bertindak balas dengan pantas. Virus ini sangat pantas. Kita tidak boleh selesa,” katanya.

“Dari pengalaman Melbourne, mereka melakukannya dengan baik. Dalam seminggu mereka harus dikurung, dan dalam beberapa hari berkurung, ICU mereka hampir penuh.

“Dalam 100 tahun kebelakangan ini, kita tidak pernah melihat perkara seperti ini. Warganegara, barisan depan, berjaya meratakan lekukan pada gelombang pertama dan saya sangat berterima kasih,” katanya ketika berucap pada majlis pelancaran sepanduk ”Terima Kasih” di Gereja St Thomas di sini semalam.

Justeru itu, beliau mahu rakyat sentiasa mengamalkan norma baharu dengan tahap kebersihan diri yang lebih optimum selain mematuhi setiap prosedur standard operasi (SOP) yang ditetapkan kerajaan.

Tambah Dr Sim, petugas barisan hadapan yang meliputi wira yang tidak didendang seperti tukang cuci yang membuang sampah di hospital dan banyak yang bekerja di belakang tadbir.

“Tidak ramai yang mengetahui pengorbanan mereka yang banyak membantu di belakang tabir dan jasa mereka perlu dihargai,” ujarnya.

“Yang paling penting adalah norma baharu seperti penjarakan sosial, penggunaan pelitup muka dan menjaga kebersihan tangan perlu terus dipatuhi.

“Semua orang merasai, pandemik berkenaan bukan sahaja menyebabkan para peniaga tidak dapat menjalankan perniagaan seperti biasa tetapi ramai rakyat yang kehilangan pekerjaan,” katanya.

Walau bagaimanapun, beliau menegaskan, kerajaan sentiasa komited dan bertindak pantas dalam menangani wabak Covid-19.

Oleh Cheryl Law

See author's posts


Yayasan Sarawak bantu anak muda sambung belajar

SIBU: Anak muda terutama dari kalangan keluarga kurang berkemampuan masih berupaya untuk menyambung pengajian di peringkat lebih tinggi dengan bantuan kerajaan melalui Yayasan Sarawak.

Premier Sarawak Datuk Patinggi Tan Sri Abang Johari berkata, pendidikan adalah kunci kepada kejayaan kerana melalui ilmu dakan dapat menyumbang ke arah membantu negeri ini membangun dengan lebih pesat.

“Oleh itu, gedong ilmu yang disediakan ini perlu dimanfaatkan sepenuhnya. Kita melabur dan tanggung kos operasi universiti untuk kejayaan anak-anak khususnya di Sarawak.

“Lebih RM20 juta telah disumbangkan kerajaan Sarawak kepada penuntut di Universiti Teknologi Sarawak (UTS) dalam usaha menyediakan peluang pengajian kepada pelajar,”katanya.

Beliau berkata demikian ketika menyempurnakan sesi perjumpaan Premier Sarawak bersama pelajar penerima biasiswa kerajaan  Sarawak, di UTS, di sini, petang tadi.

Abang Johari berkata, apa yang paling penting ialah  menyediakan peluang kepada setiap lapisan masyarakat tanpa mengira agama dan bangsa.

“Kita tahu ada dalam kalangan mereka yang tidak berkemampuan untuk menyambung pengajian disebabkan kekangan dari segi kewangan dan sebagainya.

“Oleh itu, menerusi bantuan yang diberikan kerajaan melalui Yayasan Sarawak sedikit sebanyak membantu mereka mencapai cita-cita, sekali gus menjadi modal insan untuk membangunkan ekonomi negeri kita.

“Disebabkan itu, kita tubuhkan ‘Dana Kekayaan Kedaulatan’ untuk rakyat bagi memberi pendidikan secara percuma kepada semua anak-anak di Sarawak,” katanya.

See author's posts


Chelsea mara ke separuh akhir

CHELSEA menang 1-0 di Leicester hasil jaringan tunggal  Ross Barkley yang membolehkan mereka bertemu Manchester United di peringkat separuh akhir pada hujung minggu 18 dan 19 Julai.

Bos Chelsea, Frank Lampard membuat enam perubahan daripada pasukan yang menewaskan City dan hampir memakan diri sendiri dengan permulaan yang sangat perlahan daripada pasukannya di Stadium King Power.

Harvey Barnes, Wilfred Ndidi dan Jonny Evans menyia-nyiakan peluang untuk Leicester dengan Lampard dapat didengar sambil berteriak “hidupkan” kepada bintang-bintangnya yang ceroboh.

Bekas pemain tengah England itu menunjukkan rasa tidak puas hati dengan memasukkan Barkley, Mateo Kovacic dan Cesar Azpilicueta dalam babak kedua.

Chelsea terus kelihatan lebih bersemangat selepas perubahan itu dan mendahului pada minit ke-63.

Willian melakukan umpan silang yang menggodakan daripada sebelah kanan dan Barkley berada di hadapan Evans untuk melakukan penyudah klinikal menewaskan Kasper Schmeichel.

“Ini adalah pengalaman belajar. Saya boleh mengeluarkan lebih banyak pemain. Saya tidak mengeluarkan mereka dengan sendiri,” kata Lampard setelah mengeluarkan pemain muda Mason Mount, Reece James dan Billy Gilmour.

“Mereka akan menjadi pemain terbaik untuk kelab ini dan mempunyai karier di peringkat tertinggi. Tetapi jika saya harus melakukan sesuatu dalam permainan, saya akan melakukannya. Mereka terpaksa menerimanya.”

Manchester United menempah tempat mereka di separuh akhir pada hari Sabtu tetapi memerlukan jaringan dalam masa tambahan untuk mengalahkan 10 pemain Norwich 2-1. – AFP

See author's posts


Coutinho kembali ke Barca

BAYERN Munich secara rasmi mengucapkan selamat tinggal kepada playmaker dari Brazil, Philippe Coutinho setelah perjanjian pinjamannya dari Barcelona selama setahun berakhir dengan juara Eropah yang baharu dinobatkan itu menolak, seperti yang diharapkan, untuk menandatanganinya secara kekal.

“Dengan kreativiti dan teknik yang sangat baik, dia menghidupkan permainan kami dalam musim kami memenangi tiga gelaran,” kata Pengerusi Bayern, Karl-Heinz Rummenigge, yang menjelaskan bulan lalu bahwa mereka tidak akan membawa Coutinho ke Munich secara kekal.

Pemain berusia 28 tahun itu memulakan semula kariernya di Bavaria selepas tempoh yang mengecewakan di Barcelona berikutan perpindahannya dari Liverpool pada 2018.

Coutinho menjaringkan 11 gol, mencipta sembilan gol lagi, dalam 38 perlawanan untuk Bayern, termasuk menjaringkan dua gol dalam kemenangan besar 8-2 ke atas kelab asalnya Barcelona di peringkat suku akhir Liga Juara-Juara UEFA.

Dia juga muncul sebagai pemain gantian dalam babak kedua kemenangan 1-0 Bayern ke atas Paris Saint-Germain dalam final Lisbon.

Coutinho bergelut untuk tersenarai dalam pasukan utama di Munich setelah ketua jurulatih Bayern, Hansi Flick menggantikan Niko Kovac pada November lalu, lebih memilih Thomas Mueller dalam peranan sebagai pemain tengah menyerang bebanding pemain dari Brazil itu.

Setelah membayar 8.5 juta Euro untuk meminjamkan Coutinho, Bayern memilih untuk tidak menggunakan pilihan membeli 120 juta Euro.

“Melakukan pelaburan selanjutnya sebesar ini dalam masa ekonomi yang sukar ini … juga sukar bagi kita,” kata Rummenigge pada pertengahan Ogos.

Namun, Coutinho nampaknya mempunyai masa depan di Barcelona.

Ketua jurulatih baharu, Ronald Koeman dilaporkan menelefonnya pada Isnin lalu untuk meyakinkan pemain dari Brazil itu bahawa dia adalah sebahagian dari perancangannya untuk musim yang akan datang. – AFP

See author's posts


Seorang lagi direman

KLANG: Seorang lagi individu direman bagi membantu siasatan kes pukul dua pengawal peribadi oleh majikan kerana berpuasa.

Perintah reman terhadap suspek berumur 44 tahun itu dikeluarkan Majistret Nur Atikah Zakaria di Mahkamah Majistret di sini semalam.

Suspek iaitu majikan yang disyaki memukul dua pengawal peribadi itu direman lima hari hingga Khamis bagi membantu siasatan mengikut Seksyen 324 Kanun Keseksaan (KK) kerana mendatangkan kecederaan, Seksyen 506 KK (ugutan), Seksyen 298 KK (menghina Islam) dan Seksyen 307 KK kerana cubaan membunuh.

Terdahulu, suspek yang memakai kemeja-T baju berwarna biru tiba di pekarangan mahkamah sekitar 10.00 pagi semalam diiringi pihak polis.

Ahli perniagaan tersebut ditahan polis pada 8.20 malam di sekitar Kuala Lumpur pada Khamis lepas susulan terbabit dalam kejadian memukul pengawal peribadinya sebelum ini.

Mahkamah Majistret Klang pada Khamis, turut mengeluarkan perintah reman kepada empat individu termasuk seorang pengawal peribadi bagi membantu siasatan kes itu.

Tiga daripada suspek yang merupakan pekerja di sebuah syarikat milik majikan terbabit direman lima hari manakala pengawal peribadi itu direman tujuh hari bermula Khamis (15 April).

Sementara itu di SHAH ALAM, Ketua Polis Selangor Datuk Arjunaidi Mohamed berkata suspek akan disiasat mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLA) 2001.

“Saya difahamkan kita dalam proses untuk menyita harta (suspek) dan sebagainya. Setakat ini, tiada bukti suspek dan empat pekerja yang ditahan sebelum ini terlibat dalam kongsi gelap,” katanya, pada sidang media di sini semalam. — Bernama

See author's posts


Kastam rampas rokok seludup bernilai RM6.3 juta

BINTULU: Jabatan Kastam Diraja Malaysia (JKDM) Sarawak merampas sebanyak 70,960,000 batang rokok seludup yang dibawa masuk dengan kontena dengan nilai dianggarkan RM6.3 juta di Pelabuhan Bintulu pada Jumaat lalu.

Pengarah Kastam Negeri Sarawak Dato’ Sharifah Halimah Tuanku Taha berkata, manakala duti dan cukai terlibat dianggarkan bernilai RM47.4 juta.

“Berdasarkan maklumat perisikan, kegiatan penyeludupan sejumlah rokok yang disyaki tidak lulus kastam telah berjaya dipatahkan di Pelabuhan Bintulu dengan menggunakan sebuah kapal dari Pelabuhan Klang.

“Pada 12 Jun lebih kurang jam 11.30 malam, sepasukan anggota penguatkuasaan JKDM Bintulu telah membuat penggeledahan ke atas sebuah kapal kontena yang tiba di Pelabuhan Bintulu.

“Sebelum penggeledahan dijalankan, kapten kapal telah menyerahkan satu set manifes masuk bagi 237 kontena yang akan di daratkan di Pelabuhan Bintulu,” katanya dalam satu kenyataan di sini, semalam.

Beliau berkata, semakan ke atas dokumen tersebut mendapati sebanyak 129 kontena tidak diikrar dalam daftar manifes masuk termasuk tujuh kontena yang disyaki mengandungi rokok putih.

“Tujuh kontena tersebut telah diarahkan untuk didaratkan di Pelabuhan Bintulu untuk pemeriksaan dan mendapati kesemua kontena tersebut mengandungi rokok putih pelbagai jenama yang dipercayai tidak lulus kastam.

“Kes disiasat di bawah Seksyen 133(1)(a) Akta Kastam 1967 iaitu membuat perakuan tidak betul di mana jika sabit kesalahan boleh didenda tidak melebihi RM500,000 atau penjara untuk tempoh tidak melebihi tujuh tahun atau kedua-dua sekali,” jelasnya.

Tambahnya, siasatan juga dibuat di bawah Peraturan 18, PeraturanPeraturan Zon Bebas (Pindaan) 2019. Jika disabit kesalahan, boleh dikenakan hukuman selaras Seksyen 19 Akta Zon Bebas 1990.

“Modus operandi mereka adalah rokok-rokok yang belum lulus kastam diangkut mengunakan kapal komersial bagi tujuan dihantar ke destinasi tertentu melalui Pelabuhan Bintulu bagi mengelakkan aktiviti dikesan, dagangan telah diikrar dalam manifes masuk sebagai general cargo dan syarikat pengimport adalah syarikat agen perkapalan berdaftar.

“Sehubungan itu, JKDM menyeru kepada orang awam untuk memberi kerjasama dengan menyalurkan maklumat berkaitan sebarang aktiviti penyeludupan,” katanya lagi.

Tegasnya, JKDM Sarawak sentiasa melipatgandakan usaha bagi membanteras aktiviti penyeludupan rokok dan minuman keras yang tidak lulus kastam namun, aktiviti penyeludupan komoditi tersebut sukar dihentikan secara menyeluruh disebabkan pemintaan yang masih tinggi atas faktor harga jualan.

Oleh Zarina Abdullah

See author's posts


De Jong ‘belum sedia bermain’

PEMAIN antarabangsa Belanda, Frenkie De Jong semalam berkata dia gembira dapat meneruskan latihan dengan Barcelona tetapi “belum bersedia untuk bermain” setelah berhenti selama dua bulan kerana wabak Covid-19.

Kelab-kelab Sepanyol memulakan latihan dalam kumpulan 10 pemain pada hari Selasa, sesuai dengan protokol kesihatan, ketika La Liga mengambil langkah lain menuju penyambungan musim yang dirancang bulan depan.

“Saya terlepas latihan, rakan sepasukan, bermain bola sepak dan semua itu,” kata De Jong dalam temu bual di laman sesawang kelab.

“Dua atau tiga bulan terpisah adalah masa yang lama. Sentiasa senang bertemu lagi setelah berpisah untuk bercuti atau apa sahaja, tetapi biasanya hanya tiga minggu atau lebih dan kali ini hampir tiga bulan.”

Pasukan di dua divisyen teratas di Sepanyol kembali ke tempat latihan mereka awal bulan ini, dengan pemain pada awalnya bekerja secara individu sebagai sebahagian daripada program berperingkat La Liga.

“Saya rasa saya belum bersedia untuk bermain. Kami masih memerlukan latihan selama beberapa minggu. Pertama secara individu, kemudian dalam kumpulan kecil dan kemudian secara keseluruhan pasukan. Kami akan bersedia untuk bermain lagi dalam beberapa minggu, “kata De Jong.

“Saya fikir ia baik untuk bermula dengan berlatih secara berasingan kerana semua orang bekerja mengikut rentak mereka sendiri dan dapat melihat bagaimana kecergasan mereka sebelum bekerja dengan kumpulan yang lain. Saya rasa semuanya terasa cukup baik! Ia adalah peningkatan yang baik.”

Ketua La Liga, Javier Tebas berharap perlawanan akan kembali bermula 12 Jun tetapi mengakui masa yang tepat akan bergantung pada pihak kesihatan di Sepanyol dan lintasan virus. – AFP

See author's posts


JPJ Miri diserbu pelanggan

MIRI: Jabatan Pengangkutan Jalan (JPJ) Cawangan Miri terus diserbu pelanggan bagi menyelesaikan urusan tertunggak.

Orang ramai sudah beratur di luar pagar jabatan berkenaan seawal 6.00 pagi.

Sejak kaunter JPJ Cawangan Miri dibuka bagi semua urus niaga bermula 18 Mei lepas, kaunter jabatan itu diserbu orang ramai yang ingin memperbaharui lesen memandu dan cukai jalan.

Tinjauan Utusan Sarawak pada 8.00 pagi mendapati orang ramai mematuhi prosedur operasi standard (SOP) Perintah Kawalan Pergerakan Bersyarat (PKPB) ditetapkan dengan menjalani saringan suhu badan sebelum dibenarkan berurusan di kaunter  jabatan itu.

Jurucakap JPJ Cawangan Miri berkata, orang ramai tidak perlu panik dan menyerbu kaunter jabatan itu bagi membaharui lesen memandu dan cukai jalan kenderaan berikutan penangguhan diberikan kerajaan sepanjang Perintah Kawalan Pergerakan Bersyarat (PKPB) berkuatkuasa.

“Selepas PKPB ditamatkan,  tempoh 30 hari juga akan diberikan kepada orang ramai untuk memperbaharui lesen memandu dan cukai jalan. Jadi orang ramai tidak perlu tergesa-gesa dan berbaris panjang di JPJ.

“Apa yang penting adalah insurans kenderaan mesti diperbaharui sepanjang tempoh PKPB dikuatkuasakan,” katanya.

Selain itu, katanya, jabatan itu beroperasi tujuh hari seminggu bagi membolehkan urus niaga tertunggak diselesaikan secepat mungkin untuk mengelakkan kesesakan di kaunter.

Pada hari bekerja perkhidmatan dibuka bermula 8.00 pagi hingga 4.00 petang.

Manakala,  hujung minggu (Sabtu dan Ahad) bermula  8.00 pagi hingga 1.00 petang dengan pembayaran hanya  secara e-payment sahaja.

Oleh Liong Chai Ling

See author's posts


Sarawak dan British sebelum 1946

MINGGU lepas saya telah menceritakan bagaimana Sarawak bertukar status menjadi tanah jajahan British pada 1 Julai 1946. Peristiwa penyerahan Sarawak ini menimbulkan rasa kurang senang penduduk Sarawak yang mengakibatkan peristiwa berdarah pada tahun 1949.

Kali ini wacana saya ini akan membawa pembaca ke belakang daripada tahun 1946 yang berkait dengan timbulnya minat dan usaha berterusan British untuk mendapatkan Sarawak.

Sarawak pada awal abad ke-19 merupakan sebuah wilayah kecil meliputi Sungai Sarawak sahaja.  Kepentingan Sarawak kepada dunia terserlah dengan hasil hutannya yang terdiri daripada kapur barus, getah perca, rotan dan pelbagai lagi hasil hutan.  Manakala di Mukah pula, berkembang industri sagu yang menjadi salah satu bahan eksport terpenting ketika itu.  Jumpaan antimoni dan emas pula memetakan Sarawak sebagai sebuah kawasan perlombongan penting di rantau Alam Melayu.

Walaupun adanya kepentingan ini, Sarawak masih bebas daripada penjajahan kuasa asing.  British pula sibuk dengan urusan perdagangan dan menguatkan penguasaannya di Tanah Melayu.  Belanda pula sibuk dengan menjajah Kesultanan Melayu di Kalimantan.

Namun demikian, kekacauan di Sarawak pada sekitar abad ke-19 mengundang campur tangan luar, tetapi bukannya British atau Belanda, tetapi orang perseorangan bernama James Brooke.

British dan Belanda menampakkan mereka tidak berminat dalam usaha campur tangan dalam pemberontakan di Sarawak.  Oleh hal yang sedemikian itu, peranan James Brooke penting  mewujudkan geopolitik baharu di Pulau Borneo, iaitu kerajaan Sarawak.

Kehadiran pemerintahan keluarga Brooke mula mendapat perhatian Belanda, dan mereka membuat bantahan terhadap campur tangan ini kepada pihak British.  Pihak British tidak pula mempunyai dasar yang jelas tentang Sarawak dan membiarkan pentadbiran Brooke di Sarawak berjalan seperti kerajaan-kerajaan lain di Alam Melayu.

Malahan, British juga menolak tawaran Raja James Brooke untuk menyerahkan Sarawak kepada British.  Penolakan ini dilihat dalam pelbagai faktor.  Pertama, ketika itu British mengamalkan dasar tidak campur tangan di negeri-negeri di Alam Melayu.  Walaupun dasar ini menampakkan British berkecuali seperti menegah Gabenor Labuan campur tangan dalam krisis di Mukah pada awal tahun 1860-an, tetapi keadaan berbeza apabila British membantu Brooke membenteras “lanun” yang dikatakan aktif di Batang Lupar, Skrang dan Saribas pada tahun 1850-an.  Kedua pula, British berpendapat bahawa untuk mentadbir dan menjaga keamanan Sarawak, ia memerlukan perbelanjaan besar.

Sebaliknya British mengiktiraf Sarawak sebagai sebuah negara berdaulat pada tahun 1863, dan telah melantik konsul mereka di Sarawak.  Walau bagaimanapun, tindak tanduk Brooke di Sarawak diawasi oleh London.  Sebagai contohnya, tindakan Raja Charles Brooke untuk mendapatkan wilayah Baram daripada Brunei pada tahun 1868 tidak diperkenankan oleh British.  Menurut Perdana Menteri Great Britain ketika itu, Benjamin Disraeli, bahawa British menghalang perluasan wilayah Sarawak selama sepuluh tahun.  Sekali lagi pemintaan Sarawak untuk mendapat Baram pada tahun 1876 telah ditolak.  Hanya pada tahun 1883 Sarawak berjaya meluaskan wilayahnya ke Baram apabila kerajaan baharu di London bertukar, dan tempoh sepuluh tahun ditarik balik.

Sehubungan dengan perkembangan itu juga, British mula menunjukkan minat terhadap utara Borneo apabila pemerintahan Raja Brooke dan Syarikat Borneo Utara British (SBUB) mengancam kedudukan Brunei.  Usaha awal dilakukan adalah dengan memberi taraf naungan kepada Sarawak, Borneo Utara (Sabah) dan Brunei pada tahun 1888.

Tindakan ini memberi kuasa hubungan antarabangsa dan pertahanan kepada British ke atas wilayah-wilayah ini.  Langkah ini diambil kerana Kerajaan Brooke dan SBUB bersaing untuk mengambil wilayah Brunei hingga mengancam survival Brunei.  Hal ini memulakan minat British ke atas wilayah-wilayah ini.  Terdapat cadangan pada awal tahun 1890-an untuk melantik Residen British di Sarawak dan Borneo Utara, seterusnya menyatukan dengan Brunei sebagai sebuah tanah jajahan British.  Namun demikian, British berasa selesa dengan status Sarawak (termasuk Borbeo Utara) yang  pemerintahannya masih mampu mengelak campur tangan kuasa Barat yang lain.

Walaupun terdapat tanggapan meragukan tentang kualiti pentadbiran keluarga Brooke di Sarawak, tetapi British tidak menunjukkan minat untuk mencampuri urusan Sarawak.  Pihak British masih lagi berpegang pada tiadanya kepentingan politik dan ekonomi untuk campur tangan di Sarawak.

Namun demikian, minat terhadap Sarawak ini banyak disuarakan oleh ahli politiknya seperti lawatan dua ahli Parti Buruh ke Sarawak pada tahun 1920.  Dalam lawatan ini, mereka melihat Sarawak masih lagi ketinggalan dalam pembangunan.  Menurut mereka, Sarawak menjadi tempat untuk keluarga Brooke membuat kekayaan.  Kritikan terhadap pentadbiran Brooke ini tidak membawa apa-apa kesan pada dasar kerajaan dan perdebatan dalam Parlimen British serta dalam surat khabar di England.

Pada tahun 1930, idea untuk menggabungkan negeri-negeri Borneo dihidupkan semula oleh Gabenor Negeri-negeri Selat, iaitu Sir Cecil Smith.  Cadangan beliau ini sama seperti cadangan awal dengan mencadangkan agar sistem Residen diwujudkan di negeri-negeri Borneo ini dengan kawalan dari Singapura.  Matlamat akhir cadangan Smith ini adalah menjadikan negeri-negeri ini bertaraf tanah jajahan mahkota.  Apabila beliau mendapat persetujuan untuk berunding hal ini daripada SBUB, beliau amat teruja untuk membuka ruang berbincang tentang isu ini dengan Raja Brooke.

Oleh sebab itu, beliau melawat Sarawak pada Ogos 1930, namun demikian dalam lawatan itu menampakkan Sarawak tidak mahu mengubah statusnya.  Sarawak mahu mengekalkan hubungan Sarawak dan British seperti perjanjian naungan 1888.  Hal ini tidak mematikan hasrat Smith dan mencadangkan kepada kerajaan British membeli Borneo Utara dengan harapan Sarawak akan mengikut kemudiannya.  Cadangan Smith ini akhirnya ditolak oleh kabinet di London kerana melibatkan implikasi kewangan.

Pengganti Smith, iaitu Sir Shenton Thomas meneruskan usaha ini, tetapi Bertram Brooke masih mahu agar status Sarawak kekal sebagai negeri naungan British seperti dalam Perjanjian 1888.

Pada lewat tahun 1930-an, muncul pandangan pihak dunia terhadap keadaan sosial dan ekonomi di jajahan British yang membawa kedudukan pemerintahan Brooke di Sarawak kembali menjadi perhatian dunia.  Pada ketika itu juga, masalah keselamatan dan pertahanan negeri di utara Borneo yang di ambang perluasan kuasa Jepun juga menarik minat semula British terhadap Sarawak.

Dalam hal ini, Ketua  Seksyen Timur dalam Pejabat Kolonial, iaitu Edward Gent merupakan orang bertanggungjawab untuk mendekatkan negeri-negeri utara Borneo dengan British.  Beliaulah yang mencadangkan agar Malayan Union itu harus juga merangkumi negeri-negeri utara Borneo bersama-sama negeri-negeri Melayu di Tanah Melayu.  Namun demikian, hal ini tidak menjadi kenyataan.  Kemudiannya idea menjadikan Sarawak sebagai tanah jajahan menjadi pilihan terbaik.

Akhirnya, selepas Perang Dunia Kedua, Sarawak menjadi tanah jajahan British. Oleh sebab itu, idea untuk menjadikan Sarawak sebagai tanah jajahan telah berlaku sebelum Perang Dunia Kedua lagi, tetapi ketiadaan dasar yang kukuh menyebabkan usaha ini tidak berjaya digerakkan.

See author's posts


Jalan Sibu-Kapit pacu pembangunan

SATU daripada kejayaan atau pencapaian terbesar kerajaan dalam membangunkan kawasan Dewan Undangan Negeri (DUN) Bukit Goram dan Katibas serta Bahagian Kapit pada keseluruhannya ialah siap sepenuhnya jalan Sibu/Kanowit ke Song dan terus ke Bandar Kapit.

Projek pembinaan jalan sepanjang 110 kilometer dengan kos RM800 juta itu, bukan sahaja menjadi pemangkin kepada kepesatan pembangunan dan kemajuan Bahagian Kapit.

Malah ia memberi impak yang cukup besar kepada kawasan sekitarnya termasuk Kanowit dan Sibu.

Dengan kawasan yang dikenali sebagai ‘missing link’ sepanjang kira-kira sembilan kilometer antara Ngemah di Kanowit dan Temalat di Song, sudah siap sepenuhnya.

Bermakna berakhirlah penantian selama lebih 50 tahun masyarakat di Kapit untuk melihat jalan berkenaan siap sepenuhnya.

Paling penting, penduduk atau bagi mereka yang mahu berkunjung ke Kapit, mereka sudah ada jalan alternatif. Tidak perlu bergantung kepada jalan pengangkutan air atau bot ekspres yang hanya beroperasi mengikut jadual kebiasaannya dari jam 5.45 pagi hingga 2.30 petang sahaja.

Dari segi pemanduan pula, hanya memerlukan sekitar dua jam setengah atau 3 jam sahaja pemanduan ke Bandar Kapit jika dari Sibu. Ini jauh lebih baik terutama jika berlaku kes kecemasan dan boleh pergi ke mana-mana, walaupun pada waktu malam.

Sepanjang jalan itu juga penduduk sudah mula mendirikan rumah-rumah kebun, menjalankan aktiviti pertanian dan sebagainya. Tanah yang selama ini terbiar sudah mula dimajukan.

Secara keseluruhan ia merancakkan kegiatan sosioekonomi sekali gus meningkatkan taraf hidup penduduk DUN Bukit Goram dan Katibas, dan Bahagian Kapit.

PROJEK PEMBANGUNAN LAIN

Mercu tanda baharu di Bandar Kapit, Kapit Lily Pond bernilai RM12 juta yang siap pada Ogos 2021. Ia diharap dapat meningkatkan keindahan Bandar Kapit.

Selain itu ia juga memberi manfaat kepada masyarakat sebagai lokasi masyarakat setempat beriadah dan bersukan.

Selain itu, projek Kapit Town Square bernilai RM2.4 juta dan Projek Kapit Waterfront bernilai RM3.7 juta juga antara projek penting untuk mengindahkan Kapit agar menjadi tarikan kepada pengunjung.

Satu lagi projek penting di Kapit ialah Tempat Letak Kereta Bertingkat dengan kos RM12 juta. Projek yang siap pada September 2020 amat penting bagi menggurangkan serba sedikit kesesakan lalu lintas di Bandar Kapit.

Semua projek yang telah siap terbabit ialah usaha serta hasil perancangan, pemimpin di Bahagian Kapit terutama Ahli Parlimen Kapit, Dato Sri Alexander Nanta Linggi dan Ahli Dewan Undangan Negeri (ADUN) Bukit Goram, Jefferson Jamit Ijang.

See author's posts


England mudah tewaskan Itali

PEMAIN England, Ellis Genge (kanan) dihalang oleh pemain Itali semasa perlawanan antarabangsakesatuan ragbi Enam Negara antara Itali dan England di Stadio Olimpico di Rom. •Foto AFP

ENGLAND melancarkan kempen kejohanan ragi Enam Negara mereka semalam dengan kemenangan selesa 33-0 ke atas Itali di Rom untuk bangkit daripada kekalahan di Scotland hujung minggu lalu.

Pasukan Eddie Jones melakukan lima try di Stadio Olimpico ketika England mengenakan kekalahan ke-34 berturut-turut ke atas Itali dalam kejohanan Enam Negara dan kini berada tiga mata di belakang pendahulu Perancis.

Jamie George melakukan dua try dengan Marcus Smith, Elliot Daly dan Kyle Sinckler masing-masing melakukan satu try dan Smith menyepak lapan mata untuk pasukan England yang mengawal permainan daripada awal.

“Kami memberi penekanan yang besar hari ini, kami sangat kecewa selepas Murrayfield,” kata Smith kepada ITV.

“Eddie bercakap tentang perlawanan seterusnya dan kami telah meletakkan diri kami kembali dengan kemenangan itu hari ini.”

Dia menambah: “Saya tidak pernah bermain di sini sebelum ini, terdapat suasana yang istimewa, dengan ramai peminat England hadir. Kami perlu menunjukkan persembahan untuk mereka, kami agak tidak teratur sedikit dan pujian buat Itali, tetapi untuk menjaringkan 33 mata sentiasa bagus.”

Bagi Itali ia merupakan satu lagi demonstrasi keras tentang sejauh mana mereka berada di belakang pasukan terkemuka dunia. Mereka menghabiskan sebahagian besar perlawanan cuba menahan serangan pasukan England dengan enam melakukan pertukaran daripada pasukan yang tewas kepada Scotland.

“Ia mengecewakan kerana kami tidak menjaringkan gol,” kata kapten Itali, Michele Lamaro.

“Apa yang telah kami lakukan sehingga sekarang tidak mencukupi kerana kami perlu melakukan lebih banyak dan melakukannya dengan lebih baik. Kami perlu mendapatkan lebih banyak daripada apa yang kami berjaya hasilkan.”

Itali mengejutkan Perancis hujung minggu lalu dengan permulaan pantas tetapi tidak mengambil masa lama untuk England menegaskan keunggulan mereka. – AFP

See author's posts


WHO bentuk pasukan penyiasat baharu

LONDON: Pertubuhan Kesihatan Sedunia (WHO) akan memulakan siasatan baharu berhubung asal usul Covid-19 dan menyiasat sama ada virus itu tercetus dari sebuah makmal di Wuhan.

Menurut laporan AFP , pasukan penyiasat merangkumi pakar dari keselamatan bio, keselamatan makmal dan genetik yang akan menyiasat bagaimana virus menular ke manusia.

Pasukan 20 pakar sains itu turut melibatkan pakar penyakit bawaan haiwan.

Mereka akan mengkaji sama ada koronavirus bocor dari makmal di Wuhan pada akhir tahun 2019.

Sebelum ini, kerajaan China dengan tegas menafikan dakwaan kebocoran makmal Wuhan dan menggesa WHO menyiasat kemungkinan jika virus itu berasal dari negara lain.

Keputusan itu dibuat selepas Presiden Amerika Syarikat (AS), Joe Biden mengarahkan agensi perisikan untuk menyiasat teori kebocoran makmal.

Jurucakap WHO memberitahu, keperluan utama bagi pasukan pakar itu adalah data dan akses di negara yang mana kes pertama dikenal pasti.

Siasatan dijalankan oleh pasukan pakar sebelum ini mengesyorkan China agar mengkaji kes-kes awal yang disyaki koronavirus.

Malah, pasukan itu menerusi laporan terakhir mendakwa data yang diberikan oleh China tidak mencukupi.

Setakat ini, Covid-19 menyebabkan 4.7 juta kematian di seluruh dunia.

Dalam pada itu, bekas Timbalan Menteri Luar China, Ma Zhaoxu berkata, AS sepatutnya menghentikan usaha meracun kerjasama antarabangsa dalam menyiasat asal usul Covid-19.

Menurut beliau, AS harus kembali ke ‘jalan yang benar’ untuk mencari asal usul Covid-19 secara ilmiah dan kerjasama dalam memerangi wabak global itu.-AFP

See author's posts


Datus United lakar sejarah

Datus United berjaya melakar sejarah tersendiri apabila merangkul Piala Liga Veteran Sri Aman 2020 Piala Datuk Francis Harden Hollis di Padang Kompleks Sukan Sri Aman semalam.

Hari bersejarah buat rangkaian asuhan ketua jurulatih pasukan, Sufian Ibrahim itu tercipta setelah kelebihan memihak kepada mereka apabila pencabar terdekat, Saberkas Simanggang hanya mencipta keputusan 4-1 menentang Veteran Pan Borneo pada aksi terkahir petang semalam.

Pengurus Pasukan Datus United, Awang Putra Yusri Awang Redzuan menyifatkan kejayaan pasukannya merangkul gelaran juara Liga Veteran Sri Aman 2020 adalah berkat usaha keras pemain serta beraksi dalam satu pasukan.

“Pasukan kita telah mencipta sejarah tersendiri untuk menjuarai saingan Liga Veteran Sri Aman 2020 ini.

“Saingan yang begitu hebat yang diberikan oleh pasukan-pasukan terutamanya Saberkas Simanggang yang seakan-akan tidak mahu mengalah dan akhirnya kami dinobatkan sebagai juara baharu bagi musim 2020 ini,” katanya ketika ditanya pemberita selepas penyampaian hadiah semalam.

Dalam pada itu, jurulatih Datus United, Sufian Ibrahim berkata impian dan harapan yang direalisasikan untuk menjadi juara telah tercapai.“Alhamdulillah…misi untuk Datus United pada musim depan adalah untuk mempertahankan kejuaraan ini dan kita akan melengkapkan lagi skuad ini lebih kuat,” tegasnya.

Datus United berjaya mencatatkan tiga kemenangan, sekali seri dan mengumpul sebanyak 10 mata untuk bergelar juara.

Dengan itu, Datus United berjaya merangkul Piala Liga Veteran Sri Aman 2020 Piala Datuk Francis Harden Hollis bersama hadiah wang tunai sebanyak RM2,000, piala iringan dan medal.

Manakala Saberkas Simanggang yang muncul sebagai naib juara membawa pulang hadiah wang tunai sebanyak RM1,500, piala iringan dan medal, pasukan Marr Reds dari Serian ditempat ketiga dengan membawa pulang hadiah wang tunai RM1,000, piala iringan dan medal.

Veteran Pan Borneo dan Nanang Enterprise FC yang menduduki tempat keempat dan kelima masing-masing membawa pulang hadiah wang tunai RM250.

Sementara itu, Ramos Sari dinobatkan anugerah penjaring terbanyak sepanjang perlawanan dengan mengumpul tujuh gol dan Nanang Enterprise FC pula dianugerahkan sebagai pasukan Fair Play.

Datus United diperkuatkan beberapa pemain handalan termasuk dua kembar Sari, Ramos Sari, Ramles Sari serta dua bekas pemain Sarawak, Abang Yahya Abang Sulaiman (ketua pasukan) dan juga Rockeffller Sullau.

Kesemua hadiah kepada pemenang telah disampaikan oleh Menteri Muda Kesejahteraan Komuniti Datuk Francis Harden Hollis. Turut hadir ialah Naib Presiden FAS Abdillah Majid dan Setiausaha Kehormat Persatuan Bola Sepak Bahagian Sri Aman (FASA), Alfred Kendim.

Oleh ADI SAFARMAN

See author's posts


Ng Sze petani OKU contoh

MARUDI: Seramai 18 ketua masyarakat dan ketua kaum di sini melakukan lawatan sambil belajar ke tapak projek pertanian di Bahagian Miri baru-baru ini.

Lawatan tersebut diketuai Penolong Pegawai Pertanian, selaku Pegawai Menguasa Jabatan Pertanian Daerah Marudi, Sima Lait.

Sima berkata, mereka dibawa melawat ke tiga pusat pertanian iaitu ke Pusat Penyelidikan Pertanian Wilayah Utara Kebuloh, Ladang Saramanis Bakam Sarawak dan melawat ke projek hidroponik ( kebun sayur) milik seorang Orang Kurang Upaya (OKU), Ng Sze Liang di Tudan.

Dalam pada itu, Ketua Masyarakat, Pemanca Randie Bundan yang turut serta dalam lawatan tersebut amat teruja atas kegigihan seorang OKU dalam mengusahakan kebun sayurnya di kawasan rumah secara hydroponik.

“Sungguh menarik meskipun tanpa kaki, ini tidak menghalang Ng Sze berusaha untuk berjaya dalam bidang pertanian,” katanya.

Menurut Randie Ng Sze, mempunyai semangat yang kental untuk berjaya dalam hidup dan untuk menyara hidup keluarganya.

“Usahanya boleh menjadi contoh kepada kita, dan jika OKU boleh melakukan dalam bidang pertanian, kita sebagai insan yang sempurna tidak mustahil boleh melakukan perkara yang sama,” katanya.

Oleh Jiku Juguong

See author's posts


Usahawan wanita disarankan urus pendapatan harian

DALAT: Usahawan wanita tempatan dinasihatkan untuk menguruskan pendapatan harian mereka dengan lebih teliti dan berobjektif.

“Janganlah menggunakan keuntungan sewenang-wenangnya kecuali dengan sesuatu yang sangat penting untuk diri mahupun keluarga,” ujar Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato’ Sri Fatimah Abdullah.

Dalam membuat teguran berkenaan, beliau menyarankan mereka untuk menabung sedikit perolehan harian itu atau dijadikan sebagai modal pusingan.

“Misalnya kita berniaga sehari dan memperolehi keuntungan.

Namun apabila selesai berniaga, keuntungan berniaga digunakan membeli barangan kurang berfaedah.

“Yang paling tepat adalah menabung pendapatan untuk masa depan, biarpun dalam jumlah yang sedikit. Atau sekurang-kurangnya dijadikan sebagai modal pusingan,” kata Fatimah lagi.

Beliau berkata demikian ketika berucap pada Majlis Penangguhan Program: Taskforce Pendaftaran Lesen Usahawan Wanita Sarawak Daerah Dalat-#PUWas@Dalat pada 22 Ogos 2020.

Justeru, beliau juga menyarankan suri rumah tangga untuk mendaftar dengan i-suri atau i-saraan kemudahan tabungan masa depan yang dikendalikan oleh KWSP.

“Saya tahu banyak yang ingin menabung dengan i-suri, namun, ia hanya untuk mereka yang berdaftar dengan e-Kasih sahaja.  Oleh kerana bukan semua yang layak, jadi diwujudkan i-saraan pula yang terbuka kepada semua suri-rumah atau wanita yang tidak bekerja  termasuk yang berniaga kecil-kecilan dengan maksimun caruman RM250 sebulan. Ini adalah untuk masa depan individu yang terlibat,” katanya.

Beliau merupakan Ahli Dewan Undangan Negeri (ADUN) Dalat, berkata, program #PUWaS telah diwujudkan untuk membantu usahawan wanita untuk mengembangkan perniagaan mereka.

“Seperti mana yang kita sedia maklum sesuatu peniagaan itu tidak akan berkembang jika tiada berlesen. Justeru, kita wujudkan program ini untuk memudahkan usahawan wanita kita untuk memperolehi lesen,”  katanya lagi.

Tambah Fatimah, walaupun pelbagai inisiatif atau bantuan yang telah disalurkan oleh pihak Kerajaan Persekutuan dan Kerajaan Sarawak untuk membantu usahawan PKS semasa krisis Covid-19 ini, namun bukan semua boleh menikmatinya kerana  peniagaan mereka tidak berlesen atau permit perniagaan.

“Sehubungan itu, menerusi Task Force, pelbagai agensi akan memainkan peranan masing-masing untuk bersama turun padang ke kawasan yang terjejas, sekali gus dapat membantu menyediakan usahawan wanita Sarawak dengan pendaftaran perniagaan dan lesen perdagangan bagi memastikan mereka dapat memohon bantuan disediakan oleh kerajaan pada masa depan,” katanya.

Justeru, Fatimah kagum dengan sambutan usahawan wanita Dalat terhadap program tersebut yang menyaksikan penyertaan yang tertinggi setakat ini iaitu 514 peserta.

Program pertama  #PUWaS@Kuching pada bulan lepas telah menarik penyertaan seramai 100 orang, dan kedua, #PUWaS@Subis hanya 50 orang.

Oleh Henry B Siyu

See author's posts


Kantin ladang dikompaun, barang disita

DARO: Sebuah kantin ladang dekat sini telah diambil tindakan oleh Kementerian Perdagangan Dalam Negeri Dan Hal Ehwal Pengguna (KPDNHEP) Cawangan Mukah kerana melakukan tiga kesalahan.

Kes berkenaan adalah hasil daripada pemeriksaan yang diadakan pada Rabu (27 Mei) berikutan aduan orang awam.

Menurut Ketua Cawangan KPDNHEP Mukah, Salihin Den, satu pasukan telah dihantar ke premis tersebut dan merekodkan tiga kes.

“Berikutan aduan tersebut kita telah menghantarkan satu pasukan untuk membuat pemeriksaan dan menghasilkan tiga kes,” ujarnya kepada media pada Khamis.

Kesalahan pertama  di bawah Akta Kawalan Harga dan Anti Pencatutan(AKHAP) 2011, ujarnya, tidak meletakkan tanda harga menyebabkan pemilik dikompaun serta merta sebanyak RM2,000.

Manakala kesalahan kedua ialah dibawah Akta Timbang dan Sukat 1972 dikompaun RM500, dan kesalahan ketiga berkaitan Peraturan-Peraturan Kawalan Bekalan 1974 dan barangan disita.

Tambanya kesalahan itu membabitkan 1 kes AKHAP 2011 – tidak pamer  tanda harga; 1 kes ATS 1972 – guna alat timbang yang tidak ditentusahkan semula; dan 1 kes AKB 1961 – tiada memiliki lesen berniaga barang kawalan (LPG).

“Tindakan kes telah diambil di bawah Peraturan 3(1), Perintah Kawalan Harga (Penandaan Harga Oleh Penjual Runcit) 1993 dengan nilai kompaun RM2000,  Sek 14(6) ATS 1972 – Alat tidak ditentusahkan dikompaun RM500, dan Per 3 (1) PPKB 1974 – berniaga barang kawalan tanpa lesen dan mejurus kepada penyitaan barangan,” katanya.

Dalam pada itu, beliau menegaskan bahawa mereka sangat serius  di dalam  usaha untuk memastikan hak-hak pengguna sentiasa dilindungi tanpa mengira kawasan bandar mahupun  di luar bandar.

Justeru kerjasama pelbagai pihak amat dialukan terutama sekali di dalam menyalurkan maklumat  yang diperlukan.

See author's posts


Lidam BERSEMANGAT majukan Katibas

Kenapa menyertai politik?

“SAYA datang dari keluarga yang sederhana di kawasan pedalaman di Katibas, Song. Saya menyedari penderitaan yang dialami oleh penduduk di kawasan sehingga kini.”

“Malah sebelum bersara atau sebelum mengenali dunia politik saya berkhidmat atas kapasiti peribadi saya dalam memberikan insentif kepada pelajar gred A, ceramah motivasi, memudahkan kemasukan pelajar ke IPT dan latihan kemahiran.

“Seiring dengan itu, saya sentiasa menyertai pemimpin tempatan semasa program kemasyarakatan mereka kerana keperluan untuk memahami lebih lanjut suasana sosial kita dan pendedahan di kawasan luar bandar dan sentiasa bersetuju untuk menyokong mereka dalam apa-apa perkara yang penting kepada rakyat kita.”

Ia antara luahan, Lidam Assan seorang daripada antara 24 calon muka baharu Gabungan Parti Sarawak (GPS) bagi kawasan Dewan Undangan Negeri (DUN) N62 Katibas  ketika ditemu bual secara eksklusif bersama Utusan Sarawak.

Menurut Lidam, beliau menyertai politik kerana suka menyumbang kepada sesuatu untuk dirunding dan dibincangkan yang kemudiannya bukan sahaja memberi manfaat kepada parti politik, tetapi kepada komuniti dan masyarakat di kawasan.

“Ia bukanlah satu keputusan yang mudah untuk memasuki politik, tetapi ia adalah sesuatu yang perlu, dan yakin bahawa ia adalah pilihan yang tepat untuk keperluan untuk berkhidmat kepada komuniti saya melalui platform dan pendekatan yang lebih mampan, dibimbing oleh pemimpin yang baik dan berwawasan terutamanya Dato Sri Alexander nanta Linggi dan Datuk Amar Douglas Uggah,” katanya.

Sekiranya, terpilih jadi wakil rakyat selepas 18 Disember kelak. Lidam memberitahu beliau mahu mendidikasikan usaha untuk mentransformasi luar bandar terutama di kawasan beliau selari dengan usaha mentransformasi luar bandar dan mencapai status negeri maju menjelang 2030.

Beliau juga mahu mengangkat penduduk di DUN Katibas keluar daripada kepompong kemiskinan dengan mencapai ‘DUA SIFAR’ iaitu sifar kemiskinan dan sifar buta huruf.

“Saya akan memberi tumpuan kepada perkara yang boleh kita lakukan dengan komuniti kita dengan mengeksploitasi sumber asli kita terutamanya pertanian.

“Kami akan menarik belia kami untuk pulang, tetapi kami mesti menyediakan kemudahan dan ketersambungan yang baik. Saya menyeru anak muda kita untuk kembali mencurahkan nilai kepada tanah mereka,” ujarnya.

USAHA PACU PEMBANGUNAN

Dalam memperkasa pembangunan di DUN Katibas, Lidam memberitahu, banyak usaha telah beliau lakukan terutamanya menerusi kapasitinya sebagai Setiausaha Politik.

Menurutnya, DUN Katibas telah dikategorikan sebagai salah satu daerah termiskin di seluruh negeri.

“Peningkatan dalam sosioekonomi kita memberikan ‘rawatan’ utama kepada masalah (kemiskinan) kita. Kita seharusnya mempunyai akses yang lebih baik kepada pendidikan, pendapatan, dan keperluan fisiologi asas lain yang lebih baik untuk keluarga kita. Oleh itu, kita patut mengambil tindakan yang lebih konstruktif untuk membasmi kemiskinan kita,” katanya.

Sehingga kini, pelbagai usaha telah beliau gerakkan untuk mengangkat sosioekonomi penduduk di DUN Katibas, iaitu ternakan ikan di darat, membantu penduduk menanam Kopi Liberika dengan projek printis oleh keluarga Ayong di Nanga Sebuluh dan cuba membawa tanaman koko di Song.

Usaha juga boleh diperkasa untuk menanam kelapa sawit, dengan tanah yang luas masih belum diterokai.

“Selain itu banyak lagi usaha lain akan dilaksanakan untuk membangunkan DUN Katibas dan Song khasnya. Ia termasuk usaha untuk meningkatkan kemudahan infrastruktur seperti bekalan air, elektrik , kemudahan kesihatan, perumahan dan sebagainya.

“Banyak lagi usaha lain yang perlu dilakukan, seperti memberi fokus kepada usaha untuk mengukur tanah NCR kita dan memberikannya surat hak milik.

“Pada keseluruhannya, saya bertuah kerana diberi peluang untuk bekerja di bawah GPS dan pemimpin berwawasannya. Kita mempunyai sumber yang banyak dikurniakan kepada kita dan untuk maju ke depan, kita harus mengurusnya dengan baik dan berkongsinya secara saksama di kalangan rakyat Sarawak.”

See author's posts


Hakimi Man dapat sokongan ramai

HAKIMI Man yang bijak mencari ramai pemain muda berbakat menjadi pemain bola sepak profesional dengan mewakili beberapa pasukan di Malaysia mendapat sokongan ramai selaku Ketua Jurulatih Sarawak United III.

Hakimi Man ketika dihubungi Utusan Sarawak semalam turut menyatakan beliau ada termelihat dan baca berita itu dari kem Sarawak United baru-baru ini dengan salah satu laman sosial, Sarawak United Fan Club, memberi khabar bahawa bakal dibawa masuk ke Sarawak United.

Beliau yang bakal menyambut hari jadi ke-46 pada 18 Disember depan akan bertolak ke Kuching hari ini tidak mahu mengulas panjang dan jika diberi kepercayaan untuk tugas itu pasti akan diterima dengan kesyukuran, jelasnya.

Mengenai perjalanan ke Kuching hari ini beliau hanya memberitahu ada tugas pribadi sahaja, dan beliau turut mengucap terima kasih kerana mempunyai minat terhadap kejurulatihannya.

Sejarah dan pengalaman Hakimi Man semakin menyerlah apabila beliau berjaya membawa Sarawak menjuarai Piala Tun Syarifah Rodziah pada 2017.

Selain itu, beliau juga bijak mencari pemain bola sepak muda yang berbakat dengan bekas anak didiknya kebanyakan telah menjadi pemain bola sepak profesional dengan mewakili beberapa pasukan di Malaysia.

Antara pemain yang pernah ‘ditemui’ oleh Hakimi adalah Gabriel Nistelrooy (JDT II), Filimon Anyie Standly PJ City FC), Amar Muaz Bin Zamri (Sarawak United II), Alphonsos Joseph Willie, Hazroy Abdullah dan Darius Mat Donny Tinggang (SUIII).

Walaupun belum ada pengesahan, berita ini sememangnya mengujakan ramai peminat bola sepak Sarawak kerana Hakimi bukan nama yang asing di dalam pembangunan bola sepak Sarawak.

Malahan, jurulatih dengan pelbagai kejuaraan liga domestik dan juga kebangsaan itu sudah banyak kali dikaitkan dengan kerjaya bersama Sarawak United dan Persatuan Bolasepak Sarawak (FAS) sebelum ini.

Oleh itu, kemasukan beliau ke Sarawak United, sekiranya benar, akan diterima baik oleh ramai peminat bola sepak Sarawak yang sememangnya kenal dengan jurulatih ini.

Justeru itu, Hakimi Man merupakan seorang jurulatihan yang tidak pernah bermain untuk mana-mana pasukan di Malaysia, tetapi teknik kejurulatihannya adalah sangat berkesan dan mampu mengalas tugas utama itu demi pembangunan bola sepak Sarawak.

Oleh ADUM LIU

See author's posts


Putin pilih 9 Mei tamatkan perang?

SEORANG lelaki membersihkan serpihan selepas bangunan apartmen yang didiami musnah diserang di jalan Koshytsa, Kiev.• Foto AFP

MOSCOW: Presiden Rusia, Vladimir Putin dilaporkan sudah memilih tarikh untuk ‘menamatkan’ perang di Ukraine.

Perkara itu didedahkan oleh pegawai di Kyiv yang mendakwa tarikh 9 Mei depan dipilih kerana menyamai tarikh Rusia menewaskan tentera Nazi semasa Perang Dunia Kedua.

Pegawai Am Angkatan Tentera Ukraine berkata, idea peperangan mesti diselesaikan sebelum 9 Mei 2022 yang merupakan propaganda Rusia.

“Maklumat tersebut diterima daripada anggota tentera Rusia.

“Kita juga dapati institusi perubatan Rusia yang ditubuhkan di wilayah berdekatan sempadan Ukraine diduduki oleh anggota tentera Persekutuan Rusia yang cedera yang mengambil bahagian dalam perang menentang Ukraine dan menemui unit pasukan pertahanan dalam pertempuran,” tulisnya dalam Facebook.

Setiap tahun, Rusia akan mengadakan hari perarakan di Red Square sempena menyambut kemenangan besar menewaskan tentera Nazi Jerman, semasa Perang Dunia Kedua pada tarikh itu.

Menurut Angkatan Bersenjata Ukraine, tentera Rusia menghadapi kesukaran besar di bandar-bandar Ukraine kerana tidak mendapat sokongan daripada penduduk tempatan.

Katanya, sebuah briged Rusia di Crimea mengadakan upacara penghormatan kepada 100 anggota unit tentera yang terkorban.

Jelasnya, upacara serupa juga dapat dilihat di bandar Sevastopol apabila tentera marin dalam armada Laut Hitam terbunuh.

“Pihak musuh sedang mengambil langkah untuk memperbaharui keupayaan tempur unit tentera udara yang mengalami kerugian kritikal tenaga manusia dan peralatan ketenteraan.

“Tentera Rusia juga didakwa menubuhkan ‘kem penapisan’ di Dokuchaivsk, wilayah di Donetsk untuk orang awam yang cuba melarikan diri dari bandar Mariupol yang terkepung,” katanya.

Orang ramai juga dikatakan terpaksa mengosongkan kawasan Kreminna dan Rubizhne sebelum dihantar pulang ke wilayah Voronezh.

Traktor juga dirampas daripada petani di wilayah Chernihiv, manakala tentera Ukraine melancarkan tembakan artileri ke atas rejimen kereta kebal Rusia di wilayah Kharkiv.-AFP

See author's posts


Proton lancar Proton Saga 2022

SHAH ALAM:  Pengeluar kereta nasional, Perusahaan Otomobil Nasional Bhd (Proton) telah memperkenalkan Proton Saga 2022, versi yang ditambah baik terbaharu bagi model klasik jenama itu semalam.

Dikuasakan oleh enjin 1.3 liter empat silinder 16 injap DOHC VVT, Proton Saga 2022 tersedia dalam empat varian, iaitu Standard MT, Standard AT, Premium AT dan Premium S AT.

Model yang dikemas kini itu juga menawarkan komponen dalaman dan luaran serta kecekapan bahan api yang dipertingkatkan dengan bantuan ciri-ciri seperti indikator Eco Drive Assist (Bantuan Pemanduan Ekonomi) yang menunjukkan kepada pemandu tentang kecekapan pemanduan mereka.

“Selama hampir empat dekad, Proton Saga telah menjadi kenderaan pilihan ramai rakyat Malaysia dan pembeli di luar negara, dan kami berbangga untuk meneruskan legasinya dan menandakan permulaan perjalanan baharu dengan Proton Saga 2022.

“Dengan lebih 1.9 juta unit terjual di lebih 28 pasaran di seluruh dunia, kami yakin nama Saga akan terus berkembang maju untuk beberapa tahun lagi,” kata Timbalan Ketua Pegawai Eksekutif Proton Roslan Abdullah pada pelancaran model itu semalam.

Beliau juga menyatakan bahawa di sebalik pandemik, Proton Saga 2019 mencatat jualan sebanyak 123,512 unit dalam tempoh 32 bulan, dari Ogos 2019 hingga April 2022.

Proton Saga 2022 baharu dilengkapi dengan dua beg udara SRS standard, serta Brek Anti-Kekunci (ABS), Agihan Brek Elektronik (EBD) dan sistem Bantuan Brek (BA).

Kesemua varian transmisi automatik turut dilengkapi dengan Kawalan Kestabilan Elektronik (ESC) dengan Sistem Kawalan Cengkaman (TCS) untuk membantu mengekalkan kawalan dalam keadaan jalan yang licin, manakala ciri Bantuan Pegun Bukit (HHA) membolehkan pemandu bergerak dengan yakin tanpa bimbang mengundur ke belakang ketika berhenti di kawasan berbukit.

Terdapat juga kamera mengundur yang dipasangkan di penderia belakang dan penderia hadapan yang berfungsi untuk memudahkan pergerakan ketika meletak kereta di ruang yang sempit.

Proton Saga 2022 boleh didapati dalam lima warna iaitu Snow White, Armor Silver, Jet Grey, Rosewood Maroon dan Ruby Red.

Harga tanpa insurans bermula daripada RM34,400 hingga RM44,300, sah sehingga 30 Jun 2022 dengan pengecualian cukai jualan.

Proton Saga 2022 kini boleh ditempah secara dalam talian dan juga di bilik pameran Proton yang sah.

— Bernama

See author's posts


Ribuan sekolah kembali dibuka di Perancis

PARIS: Ribuan sekolah yang selama ini ditutup akibat pandemik Covid-19 kembali dibuka, Selasa, susulan keputusan kerajaan melonggarkan perintah berkurung, walaupun ramai yang khuatir dengan kemunculan gelombang kedua.

Menurut perangkaan rasmi, terdapat 348 kematian baharu akibat Covid-19 direkodkan Selasa, menjadikan jumlah keseluruhan pesakit yang meninggal dunia kepada 26,991.

Sekolah rendah dan pusat jagaan kanak-kanak kembali dibuka, dengan guru memakai penutup mulut dan hidung, manakala kerusi kanak-kanak dan pelajar dijarakkan, untuk mengelak sebarang jangkitan.

Pengetua pusat jagaan kanak-kanak di Rennes, barat daya Perancis, Gregory Bouvier menganggap keadaan ini amat luar biasa.

“Ia bukan tradisi sekolah ini untuk mengasingkan pelajar antara satu sama lain dan tidak boleh berkongsi barangan,” katanya.

Menteri Pendidikan, Jean-Michel Blanquer mengalu-alukan pembukaan itu, yang akan dilakukan di seluruh negara, termasuk Paris, esok, sebelum sebahagian sekolah menengah kembali memulakan pembelajaran minggu depan.

Bagi mengurangkan kebimbangan ibu bapa, kerajaan memberi pilihan, sama ada mahu membenarkan anak kembali ke sekolah atau kekal menjalani perintah berkurung di kediaman masing-masing.

Keputusan membuka semula sekolah itu mendapat kritikan kesatuan pekerja, yang menyifatkan ia sebagai terlalu awal.

Ia turut dipersoalkan beberapa pakar sains dan timbalan menteri parlimen.

Perancis mula melonggarkan perintah berkurung sejak Isnin lalu, dengan orang ramai dibenarkan untuk menjalankan pelbagai aktiviti, selepas hampir lapan minggu terkurung di dalam rumah. – AFP

See author's posts


Hospital Sri Aman II siap sepenuhnya

HOSPITAL Sri Aman II diserahkan daripada Pasukan Projek Khas 2, JKR Malaysia (PPK2) kepada Kementerian Kesihatan Malaysia.

SIMANGGANG: Penantian selama enam tahun tujuh bulan untuk penduduk melihat Hospital Sri Aman yang berwajah baharu akhirnya tercapai apabila ia kini sudah siap sepenuhnya.

Setelah lapan kali lanjutan tempoh masa (EOT), projek Hospital Sri Aman II dengan nilai kontrak RM182.2 juta itu akhirnya siap dalam tempoh 1,221 hari.

Melalui ciapan di laman rasmi Facebook Pejabat Pembangunan Negeri Sarawak (PPNS) Zon Sri Aman kelmarin menjelaskan penantian lebih 100,000 penduduk di bahagian ini untuk menikmati kemudahan kesihatan yang lebih baik dan selesa akhirnya tercapai apabila Hospital Sri Aman II kini sudah siap sepenuhnya.

Ini kerana hospital itu telah sempurna diserahkan daripada Pasukan Projek Khas 2, JKR Malaysia (PPK2) kepada pihak Kementerian Kesihatan Malaysia (KKM).

Jumlah keseluruhan pelaksanaan projek ini mengambil masa selama 6 tahun 7 bulan dengan tarikh pemilikan tapak pada 26 Oktober 2015 yang lalu.

Hospital itu mampu menempatkan 108 buah katil, 14 unit hemodialisis, klinik pakar dan beberapa komponen utama yang lain.

Hospital baru itu dijangka akan dimanfaatkan oleh penduduk di Bahagian Sri Aman yang mempunyai populasi seramai 106,500 orang.

Pada Mei lalu, Timbalan Menteri Kesihatan Awam, Perumahan dan Kerajaan Tempatan II Michael Tiang semasa Persidangan Dewan Undangan Negeri (DUN) memaklumkan Hospital Sri Aman II dijangka mula beroperasi pada Ogos 2022.

Tiang memberitahu, Hospital Sri Aman yang lama pula telah dinaik taraf menjadi Hospital Pakar Kecil sejak 2011.

“Setakat ini, Hospital Sri Aman mempunyai empat kepakaran berbeza iaitu, Perubatan Dalaman, Pediatrik, Obstetrik & Ginekologi dan Psikiatri.

“Apabila Hospital Sri Aman II beroperasi sepenuhnya, tiga kepakaran tambahan akan dimasukkan iaitu, Pembedahan Am, Ortopedik dan Anestesiologi,” ujarnya.

See author's posts


Agong berkenan kurniakan Rumah Wilayah Prihatin

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan mencemar duli mengurniakan Rumah Wilayah Prihatin kepada 54 penerima terpilih.

Keberangkatan tiba Seri Paduka berdua ke Majlis Pengurniaan Rumah Wilayah Prihatin, kira-kira 11.00 pagi di Kompleks Komuniti Muhibbah di sini semalam disambut Menteri Wilayah Persekutuan Tan Sri Annuar Musa dan Pengerusi Tenaga Nasional Bhd (TNB) Datuk Seri Mahdzir Khalid.

Selepas majlis pengurniaan rumah berkenaan kepada penerima, Al-Sultan Abdullah dan Tunku Azizah berkenan meluangkan masa beramah mesra bersama mereka, satu cerminan keperibadian tinggi dan keprihatinan Seri Paduka berdua terhadap golongan tidak berkemampuan yang memerlukan bantuan untuk kelangsungan hidup.

Program Rumah Wilayah Prihatin dilaksanakan Kementerian Wilayah Persekutuan dengan kerjasama Dewan Bandaraya Kuala Lumpur (DBKL), TNB dan Yayasan Wilayah Persekutuan, memberi peluang keluarga miskin tegar yang menjadi penyewa Projek Perumahan Rakyat (PPR) atau Perumahan Awam DBKL (PA DBKL) sedia ada, untuk memiliki rumah sendiri. – Bernama

See author's posts


KPDNHEP lupus barang kes

KUCHING: Kementerian Perdagangan Dalam Negeri dan Hal Ehwal Pengguna (KPDNHEP) Negeri Sarawak telah melupuskan pelbagai barang kes bernilai RM92,526.20, semalam.

KPDNHEP dalam satu kenyataan menyatakan pelupusan tersebut melibatkan 26 kes hasil sitaan yang dibuat oleh pejabat KPDNHEP Sarawak.

“Ini menjadikan jumlah keseluruhan nilai rampasan dan pelupusan bagi KPDNHEP Sarawak untuk tahun 2020 sehingga bulan Ogos adalah bernilai RM496,135.71 melibatkan 83 kes.

“Antara barangan yang dilupuskan merupakan beg tangan, beg galas, dompet, tali pinggang, kasut, jersi, baju kemeja dan aksesori wanita,” katanya dalam kenyataan, semalam.

Menurut KPDNHEP, kesemua barangan terbabit merupakan barangan rampasan ke atas perlanggaran kesalahan di bawah Akta Perihal Dagangan 2011, Akta Hak Cipta 1987, Akta Kawalan Harga dan Antipencatutan 2011 dan Akta Perlindungan Pengguna 1999.

“Ini merupakan siri pelupusan bilangan kedua pada tahun ini yang telah mendapat arahan pelupusan daripada Mahkamah dan Pengawal Akta.

“Sementara itu, sepanjang tahun 2019, sebanyak 71 kes telah berjaya mendapat arahan pelupusan daripada Mahkamah dan Pengawal yang melibatkan nilai rampasan sebanyak RM1,226,131.12.

“Untuk tahun 2018, sebanyak 39 kes telah berjaya mendapat arahan pelupusan daripada Mahkamah dan Pengawal yang melibatkan nilai rampasan sebanyak RM205,757.94,” jelasnya.

KPDNHEP menegaskan pihaknya akan terus melaksanakan aktiviti penguatkuasaan bagi membendung kegiatan penyelewengan serta melindungi hak pengguna walaupun dalam tempoh pandemik Covid-19.

“Untuk rekod statistik, bagi 1 Januari sehingga 2 September 2020, KPDNHEP Sarawak telah melaksanakan pemeriksaan premis sebanyak 48,229 premis perniagaan meliputi bandar dan luar bandar.

“Ia telah menghasilkan keseluruhan kes sebanyak 714 kes dengan nilai rampasan sebanyak RM 3,949,244.47 dan jumlah kompaun sebanyak RM257,300.00,” tambah kenyataan itu.

See author's posts


Menuju ke arah bandar raya lestari

KUCHING: Kerajaan Negeri telah meluluskan satu kawasan di bawah pentadbiran Dewan Bandaraya Kuching Utara (DBKU) untuk dijadikan rizab alam semula jadi.

Ketua Menteri Datuk Patinggi Abang Johari Tun Openg berkata, ia sejajar dengan Strategi Pembangunan Pasca Covid-19 (PCDS) 2030 iaitu berkenaan dengan kelestarian dan tapak hijau.

“Baru-baru ini saya telah meluluskan satu kawasan di bawah DBKU untuk menjadi rizab alam semula jadi dan ini akan menjadi salah satu kawasan yang akan ditanam dengan pokok-pokok tempatan.

“Ia juga akan menjadi satu kawasan riadah yang boleh menyambung ke arah kawasan perpustakaan negeri dari belakangnya.

“Selain itu, ini sudah tentu dapat memberikan suasana yang hijau dan ianya dapat digunakan oleh warga kota Kuching di samping itu kita akan mencantikkan lagi jalan-jalan di kawasan DBKU supaya lebih mampan dan lestari,” katanya, ketika berucap bersempena dengan Hari Bandaraya Kuching yang ke-33 yang disiarkan secara langsung di TVS, semalam.

Abang Johari berkata, bagi Majlis Bandaraya Kuching Selatan (MBKS), Kementerian Perumahan dan Kerajaan Tempatan telah berhubung dengannya untuk memperbaiki Taman Kenyalang (Kenyalang Park).

Katanya, jika ia dapat dibangunkan dengan kawasan yang hijau ke arah Padawan sudah tentu ia akan menjadi kawasan yang lebih mampan dan lestari serta mencantikkan kawasan Bandaraya Kuching.

“Saya tahu kerana kerajaan baharu sahaja meluluskan peruntukan kepada Padawan dan ini menyambung kepada kawasan Sentosa dan seluruh kawasan Kuching akan menjadi lebih membangun secara perancangan yang lebih lestari.

“Jadi kita harus ada perancangan yang lebih baik ke arah bandaraya yang lestari,” ujarnya.

Mengenai dengan pembangunan perumahan beliau menyarankan agar pihak berkuasa tempatan dan Kementerian Pembangunan Bandar dan Sumber Asli bekerjasama untuk mengenal pasti kawasan untuk menjadi kawasan perumahan yang lebih strategik.

“Kita tidak mahu juga ada kawasan-kawasan yang disebut kawasan yang tidak begitu mempunyai perancangan yang tersusun termasuklah masalah dalam kawasan dalam bandaraya ialah kuarters.

“Kita terpaksa mengambil pendekatan untuk membangunkan perumahan yang lebih lestari supaya ia dapat memberikan suasana yang baik kepada penghuni-penghuni di kawasan bandaraya,” katanya.

Dari segi kebersihan, beliau mengucapkan terima kasih kepada DBKU dan MBKS kerana mempunyai pendekatan yang sama untuk membersihkan kawasan masing-masing supaya lebih menjadi kawasan yang mesra kepada warga Kuching.

“Saya ingin mengucapkan tahniah kepada warga Kuching walaupun menyambut hari bandaraya dalam keadaan yang tidak begitu baik disebabkan oleh pandemik Covid-19 namun kita dapat merayakannya dalam keadaan sederhana.

“Dengan semangat untuk meningkatkan lagi perkhidmatan kita kepada warga Kuching yang bertemakan ‘Transformasi Digital ke arah membentuk Kuching sebagai Bandaraya Pintar’ yang selaras dengan Strategi Ekonomi Digital Sarawak 2018-2022,” katanya lagi.

Oleh JEAKQLEYN YACHO

See author's posts


Operasi sanitasi diteruskan di Kuching

KUCHING: Jabatan Bomba dan Penyelamat (JBPM) Sarawak, Kementerian Kesihatan
Malaysia (KKM) dan Pihak Berkuasa Tempatan (PBT) Sarawak komited dalam
mengekang penularan wabak Covid-19 di negeri ini dengan meneruskan sanitasi di
beberapa kawasan semalam.

Menurut Jurucakap Pusat Gerakan Operasi (JBPM) Sarawak, KKM bersama Balai
Bomba dan Penyelamat (BBP) Kota Samarahan telah menjalankan kerja-kerja
nyahkuman di sebuah kediaman di Kota Samarahan.

“Kerja sanitasi di sini dijalankan pada jam 2.00 petang dan selesai jam
3.30 petang dengan melibatkan lima anggota Bomba dan tiga anggota KKM.

“Selain itu, lokasi lain adalah di 10 blok bangunan melibatkan keluasan 3,000
meter persegi di Pekan Batu 3 Kuching iaitu di bawah kawasan Majlis Perbandaran
Padawan (MPP).

 “Operasi di sini bermula jam 3.00
petang dengan melibatkan keseluruhan 21 orang yang mana lapan anggota Bomba dan
13 dari MPP,” katanya dalam kenyataan di sini, semalam.

Tambahnya, pada sebelah pagi sanitasi telah dilakukan di Pusat Penjaja
Bintawa dan Surau Darul Amin Jalan Bentara, Samariang.

“Kerja nyahkuman di pusat penjaja dilakukan ke atas premis gerai makanan
dan jualan barangan basah melibatkan keluasan 800 meter persegi dengan
melibatkan seramai 23 orang terlibat anggota
perbagai agensi.

“Bagi kerja sanitasi di surau pulau, nyahkuman dilakukan di dalam dan luar
surau termasuk kawasan persekitaran melibatkan keluasan 600 meter persegi, di
sini seramai 24 anggota dari Bomba, Dewan Bandaraya Kuching Utara(DBKU) dan KKM
terlibat,” tambahnya.

See author's posts


Cherpan: Pengerindu Bepanga

TUSUN KE-5

“HELLO May. Nama berita? Gaga aku nerima call nuan,” ku Brendan gagit. Dada iya ketap-ketap. Ati iya berasai lelengau. Gamal May tak nyemia di mua iya.

“Dan, aku bisi berita manah. Aku diterima masuk ba IPG Rajang ngambi Kus Pendidikan,” ku May.

“Apu. Manah amat berita nuan. Tahniah May! Kemaya melapor diri?”

“Terima kasih.Udah Gawai ila report,” ku May

“Ni pengelama kus nya May?”

“Empat taun”

“Oh sama pengelama enggau kus aku,”

Empat taun ba universiti jampat abis. Brendan bisi pulai dua tiga kali ke menua. Ba taun keterubah bisi dua kali ba taun ke bukai iya enda pulai laban gawa nyambil ba kedai makai dikena ngiga belanja. Nambahka nya, Brendan betemu enggau siku indu ke benama Trish Low ke udu ngeramak ati iya. Trish sama belajar ba universiti nya tang ngambi bidang bukai. Nyau kelama, pengerindu seduai pan nyau beketupang lalu ngujungka nya nyau bebungai. Ba taun ke penudi ba universiti kaul seduai nyau makin rat-serat lalu ngasaika seduai iya enda ulih beserara. Tu ti ngasuh Brendan nyau rindang di Kuala Lumpur lalu ngasuh iya nyau enda berat deka pulai ke menua lebuh bisi peremisi semester.  Kaul iya enggau May nyau bisi tendu-setendu. Nyau kelama tudah May nyau leju betelipon ngagai iya lalu nadai disaut. May ngasaika bisi utai enda ngena, nya alai iya deka ngiga jalai mutarka nya icha kaul nya tau pulai baru.

Brendan mujur ngabiska kus iya lalu pass enggau pemutus peresa ti pemadu tinggi; bulih Ist class degree ba bidang Sains kejuruteraan. Iya ke bendar, iya bisi bulih Anugerah Chancellor. Nya pemujur ti ngasuh iya enggau sida rumah panjai Brendan temegah. Lebuh iya udah graduate, rumah panjai sida berami sekali agi baka iya ke nurun suba. Sida sebilik nirika pengerami makai selamat. Maya nya May bisi peremisi lalu bisi enggau orang begau laban iya empu pan nyau ujung pengawa, iya nya belatih ngajar ba sebuah sekula pegai Sarikei. Maya pengerami enggau udah pengerami May nadai tepedaka tanda Brendan agi nyimpan pengangkunka iya. Taja seduai lama udah enda betemu enggau bepeda mua mata, Brendan tak siga-siga gamal dipeda May. Iya nadai datai ngusung May baka lebuh malam iya deka mupuk empat taun ke udah. Meda utai baka nya, May ngasaika iya deka nyurutka diri. Enda alah tak baka udat nyau ngagai gayung ke ku orang.

Brendan bulih pengawa ba Opis Kompeni Kuasa Karan di Kuching lalu mangku penduduk ke pama pemesai. Trish Low pan udah  mujur bulih pengawa di sebuah bank di Kuching laban iya ba bidang Akaunting. Setaun udah Trish Low datai ba pengidup Brendan, seduai iya Brendan pan ngaga pemutus seduai iya deka jadi melaki bini. Seduai iya ngatur pengerami nikah ti enda besai iga ba sebuah gerija ba indu mengeri nya. Ipah seduai Tuai Rumah Dum bisi datai ba pengerami nya. Brendan seduai Trish Low diau di rumah suwa ba mengeri nya.

Sepengelama seduai ke udah begulai, Brendan lalu enda mujur ngumbuk Trish nemuai ngagai rumah panjai sida Brendan laban madahka menua nya jauh di menua ulu. Brendan berasai tusah ati berundingka danji iya enggau apai seduai indai iya suba. Puas ke berunding, Brendan nguji mai apai enggau indai iya diau di Kuching enggau seduai bini iya.

Apai enggau indai Brendan enda tentu keran ninga jaku Brendan. Seduai iya mayuh kebuah enda ulih diau di mengeri. Keterubah, seduai iya enda teleba diau di mengeri. Kedua, seduai iya berundingka rumah ke ditinggalka. Enti kelalu lama tentu utai tupi nadai nyadi lalu pia mega utai tanam deka mati laban nadai orang ngintu. Enti lada nyau abis mati, utai tupi nyau nadai agi, nya deka nyadi pengerugi besai. Kebuah ketiga, seduai iya balat ensiban ati ka Brendan laban ti ngatur diri bebini nadai betanya ba apai enggau indai. Kebuah keempat, seduai iya tak berasai malu ketegal Brendan ti nadai nanya runding seduai iya bebini.

Betampung…

See author's posts


Mad Zaidi dilantik KSU KPK

PUTRAJAYA: Datuk Mad Zaidi Mohd Karli@Sukari dilantik sebagai Ketua Setiausaha (KSU) Kementerian Perladangan dan Komoditi (KPK) berkuat kuasa hari ini.

Mad Zaidi, 53, sebelum ini adalah Timbalan Ketua Setiausaha (Perladangan dan Komoditi) di kementerian sama.

Ketua Setiausaha Negara Tan Sri Mohd Zuki Ali berkata Mad Zaidi berpengalaman luas dalam pelbagai bidang meliputi perancangan strategik, pengurusan dan bidang-bidang teras berkaitan perladangan dan komoditi.

“Dengan pengalaman dan kredibiliti yang dimilikinya, saya yakin beliau mampu melaksanakan tanggungjawab dengan meneruskan misi kementerian dalam meningkatkan daya saing global Malaysia menerusi produk-produk agrikomoditi yang bernilai tinggi dan lestari,” katanya dalam kenyataan hari ini.

Berkelulusan Ijazah Sarjana Sains dari Universiti Putra Malaysia dan Sarjana Sains dari University of London, Mad Zaidi telah berkhidmat dalam perkhidmatan awam selama 28 tahun dengan jawatan pertama disandang adalah Penolong Pengarah di Kementerian Perdagangan Antarabangsa dan Industri.  – Bernama

See author's posts


Penjawat awam digalak berwakaf secara berkala

KUALA LUMPUR: Bagi meningkatkan tabungan dana dan aset wakaf negara, satu inisiatif perlu dirangka di peringkat kerajaan persekutuan untuk menggalakkan penjawat awam berwakaf, khususnya secara berkala melalui potongan gaji, kata Tan Sri Muhyiddin Yassin.

Perdana Menteri berkata, tindakan itu antara empat perkara utama yang digariskan bagi memastikan instrumen wakaf dapat memainkan peranan penting dalam membantu ekonomi negara.

Untuk itu, beliau mahu semua ketua setiausaha kementerian dan ketua jabatan serta agensi peringkat persekutuan memainkan peranan dalam menggalakkan pegawai dan kakitangan mereka berwakaf.

Katanya, Ketua Setiausaha Negara Tan Sri Mohd Zuki Ali telah meluluskan Pekeliling Am Bil. 1 Tahun 2020 Tatacara Pelaksanaan Sumbangan Wakaf Tunai Melalui Potongan Gaji Secara Sukarela Bagi Pegawai Awam yang berkhidmat di Wilayah Persekutuan dan negeri.

“Begitu juga dengan institusi-institusi perbankan dan kewangan dalam membantu mempelbagaikan lagi platform berwakaf. Institusi-institusi kewangan Islam seharusnya menjadikan wakaf sebagai elemen yang menjadi nilai tambah kepada produk dan perkhidmatan kewangan mereka,” katanya dalam ucapan bersempena pelancaran bulan Ramadan sebagai Bulan Wakaf Kebangsaan yang disiarkan melalui akaun Facebook rasminya semalam.

Selain itu Muhyiddin berkata, pembangunan hartanah wakaf juga perlu dijadikan satu elemen penting dalam penyediaan pelan pembangunan setiap Rancangan Malaysia.

Dalam konteks itu katanya, syarikat berkaitan kerajaan, syarikat pelaburan berkaitan kerajaan dan badan korporat bersama-sama Jabatan Wakaf, Zakat dan Haji (JAWHAR), Yayasan Waqaf Malaysia (YWM) dan majlis agama Islam negeri perlu mengenal pasti ruang dan peluang kerjasama yang boleh dijalinkan bagi mengoptimumkan penggunaan dan pembangunan aset-aset wakaf.

Perdana menteri  turut mahu satu pelan  pembudayaan  wakaf yang holistik dan komprehensif dirangka di  peringkat nasional  dan negeri bagi mewujudkan masyarakat yang lebih celik wakaf.

Katanya, YWM perlu diperkasakan sama ada dalam bentuk suntikan dana atau pertambahan bakat supaya ia benar-benar dapat menjadi teladan pentadbiran wakaf yang terkedepan di peringkat antarabangsa.

“Saya berharap melalui peranan institusi-institusi berkaitan wakaf di Malaysia, kita boleh menawarkan kepakaran serta model amalan terbaik kepada negara-negara Islam yang lain dalam usaha mengembalikan kegemilangan wakaf,” katanya.

Perdana menteri berkata, kerajaan persekutuan melalui JAWHAR dan YWM akan terus komited untuk bekerjasama dengan majlis agama Islam negeri-negeri agar instrumen wakaf dapat berperanan aktif dan efektif untuk membangunkan taraf sosioekonomi ummah.

Mengenai pelancaran bulan Ramadan sebagai Bulan Wakaf Kebangsaan, Muhyiddin berkata ia dilaksanakan bagi memastikan masyarakat dapat memberikan tumpuan khusus kepada kehebatan wakaf.

“Ini bukanlah bermaksud untuk berwakaf perlu menunggu Ramadan tetapi kita akan merancakkan lagi aktiviti wakaf pada bulan ini ke seluruh pelusuk Malaysia.

“Semoga setiap aktiviti yang dirancang sepanjang Bulan Wakaf Kebangsaan Tahun 2021 ini akan dapat memenuhi hasrat amal jariah pewakaf dan beroleh ganjaran serta rahmat Ilahi,” katanya.

Perdana menteri turut menyentuh mengenai Dana Kenanga Waqf Al-Ihsan iaitu unit amanah yang dilancarkan hasil kerjasama Kenanga Investors Berhad dan YWM serta kerjasama kedua di antara YWM dan Bank Rakyat.

Muhyiddin berkata, menerusi kerjasama dalam meningkatkan tabungan dana wakaf, Bank Rakyat telah memberi komitmen untuk menyumbangkan dana wakaf sebanyak RM1 juta sebagai geran padanan.

“Bagi setiap ringgit disumbangkan pewakaf individu ke platform disediakan Bank Rakyat, Bank Rakyat akan mewakafkan nilai yang sama kepada Dana Wakaf Tunai. Ini adalah revolusi wakaf cetusan sinergi sektor korporat yang mampu menyumbang kepada pembangunan dan perkembangan wakaf di Malaysia,” katanya. – Bernama

See author's posts


Wajar mulakan pembezaan dengan tajuk ‘Premier’

KUCHING: Perjuangan Kerajaan Negeri untuk memperjuangkan hak Sarawak bukannya tugas yang mudah.

Ahli Dewan Undangan Negeri (ADUN) Tupong Fazzrudin Abdul Rahman berkata, ia memerlukan kegigihan, penelitian, penyelidikan dan keberanian.

“Laungan retorik tidak akan dapat menjanjikan kejayaan. Lihat sahaja 22 bulan Pakatan Harapan (PH) memerintah, retorik-retorik dilaungkan oleh PH Sarawak ketika itu tetapi langsung tidak membawa apa-apa perubahan positif ke arah perjuangan hak Sarawak.

“Pelbagai kecaman kita terima dari pihak pembangkang ketika itu. Mereka mengatakan ianya satu pembaziran, merupakan sandiwara sahaja, mendakwa kita bermain dengan sentimen anti Malaysia,” katanya.

Beliau berkata demikian ketika membahaskan menyokong Rang Undang-undang Perlembagaan Negeri Sarawak (Pindaan), 2022 pada Persidangan Dewan Undangan Negeri (DUN) semalam.

Fazzruddin berkata, hanya parti Sarawak sahaja yang faham keperluan rakyat Sarawak.

“Ini terbukti dengan sokongan yang padu kepada Gabungan Parti Sarawak (GPS) dalam Pilihan Raya Negeri (PRN) ke-14 yang lepas.

“GPS juga sedar bahawa ini adalah pengharapan yang tinggi dari rakyat Sarawak dan ianya akan menjadi suntikan semangat untuk GPS bekerja dengan lebih kuat lagi memperjuangkan hak kita,” ujarnya.

Tambahnya, Perenggan ke 34 laporan Laporan Jawatankuasa Antara Kerajaan (IGC) mengatakan adalah mandatori Sarawak dan Sabah mempunyai wakil dalam Lembaga Hasil Dalam Negeri (LHDN).

“Bagaimanapun, sehingga ke hari ini tiada wakil pun dari Sabah dan Sarawak.

“Sudah tiba masanya untuk kita mempunyai wakil dalam LHDN agar kita tahu berapakah sebenarnya pendapatan Negara dan barulah kita dapat mengolah formula untuk pembahagian pendapatan tersebut berdasarkan semangat pembentukan Malaysia,” ujarnya.

Mengenai gelaran ‘Premier’, katanya, ia selaras dengan pindaan perlembagaan di mana perlu ada perbezaan antara Ketua Menteri Melaka dan Pulau Pinang dan Ketua Menteri Sarawak.

“Gelaran ini bukannya untuk individu tetapi untuk meletakkan sesuatu pada tempatnya. Premier of Sarawak atau Menteri Perdana Sarawak amatlah sesuai sekali.

“Oleh itu, wajarlah kita mulakan (pembezaan) dengan tajuk jawatan itu sendiri, itu langkah pertama yang kita bincangkan ketika ini,” jelasnya.

Oleh JEAKQLEYN YACHO

See author's posts


Tanah diambil tidak percuma

LIMBANG: Pengambilan tanah individu terpaksa dilakukan dalam memberi laluan kepada projek pembangunan inftastruktur untuk rakyat.

Sehubungan itu rakyat perlu memahami perkara ini kerana setiap yang dilakukan memerlukan tapak untuk pembangunan demi kepentingan awam.

Timbalan Ketua Menteri Datuk Amar Awang Tengah Ali Hasan berkata, semua tanah yang diambil ini akan dinilai mengikut pasaran semasa dan tanaman yang terjejas juga akan dinilai mengikut spesifikasi dan kategori yang sepatutnya.

“Pengambilan tanah ini adalah bertujuan untuk melaksana projek pembangunan tujuan kepentingan awam, memberi kemudahan kepada masyarakat keseluruhannya.

“Kerajaan Negeri bersetuju untuk menilai semula kadar pampasan untuk tanaman di tanah yang diambil kerajaan mengikut pasaran semasa,” katanya, pada Majlis Penyerahan Cek Pampasan Tanah Bahagian Limbang di sini petang semalam.

Turut sama ialah Timbalan Menteri Pengangkutan Datuk Hasbi Habibollah, Menteri Muda Pemodenan Pertanian, Tanah Adat dan Pembangunan Wilayah Sarawak Datuk Dr. Abdul Rahman Ismail, ADUN Batu Danau Paulus Palu Gumbang, Residen Bahagian Limbang Ir Ahmad Denney Ahmad Fauzi, Pegawai Daerah Limbang Superi Awang Said dan Penguasa Tanah dan Survei (JTS) Bahagian Limbang Awang Nazri Awang Saperi.

Awang Tengah yang juga Menteri Pembangunan Bandar dan Sumber Asli Kedua dan Menteri Perdagangan Antarabangsa dan  Industri, Terminal Perindustrian dan Pembangunan Usahawan Sarawak itu menambah, kerajaan perlu mengambil balik tanah  sama ada ianya melibatkan tanah berhak milik ataupun tertakluk tuntutan tanah Hak Adat Bumiputera (NCR) untuk melaksana infrastruktur dan utiliti selain menyedia prasarana lebih baik.

“Ini adalah manifestasi aras pembangunan yang dilaksanakan kerajaan,”ujarnya.

Melalui pembangunan, kawasan dapat dimajukan, pembinaan jalan untuk memudahkan hubungan dengan satu kawasan dengan yang lain sekali gus membolehkan masyarakat membuka tanah untuk aktiviti sosioekonomi, pasaran lebih baik, sosial, pendidikan, pembinaan sekolah dan kemudahan lain.

“Pembinaan jalan ini akan memudahkan setiap kawasan dapat dihubung dengan jalan raya, utiliti, telekomunikasi, sekolah, kesihatan, aktiviti ekonomi, pembinaan parit dan sebagainya,” jelasnya.

Menurutnya lagi kerajaan tidak mengambil tanah secara percuma sebaliknya berdasarkan kepada peruntukan sedia ada dalam Kanun Tanah Negeri (Bab 81) dan Perkara 13 Perlembagaan Persekutuan.

“Tanah diambil balik akan diberi pampasan, berdasarkan penilaian daripada JTS.

“Kadar pampasan ini dinilai sewajarnya berdasarkan tanaman, struktur binaan, saiz tanah mengikut nilai semasa,” tegasnya.

Sejumlah RM1.2 juta pampasan diserahkan membabitkan 41 orang penerima bagi Projek Jalan Baharu dari Nanga Medamit ke Rumah Aling.

Oleh ADENG EDRUS

See author's posts


SFVA mohon longgar Akta Perikanan

SIBU: Persatuan Kapal Nelayan Sarawak(SFVA) memohon agar kerajaan melonggarkan Akta Perikanan 1985 bagi membolehkan lebih ramai pekerja di atas kapal ikan nelayan di Sarawak.

Menurut Pengerusinya, Tang Swee Won, akta tersebut telah mengehadkan jumlah pekerja asing dan tempatan di setiap kapal nelayan.

“Kami berharap agar kerajaan dapat melonggarkan akta tersebut dalam menangani masalah pekerjaan, ini supaya tiada had jumlah pekerja yang bekerja di semua kapal nelayan di Sarawak.

“Pemilik kapal akan dapat membuat keputusan mereka untuk menggajikan lebih ramai pekerja berdasarkan kemampuan mereka sendiri.

“Misi kami untuk melakukannya adalah untuk membantu mengurangkan kadar pengangguran kerana lebih ramai orang dapat mencari pekerjaaan untuk meringankan beban setiap keluarga lebih-lebih lagi dalam situasi wabak Covid-19 sekarang,” jelasnya pada sidang media di sini, semalam.

Tan memberitahu, ahli persatuan yang terjejas (pukat Zon B) menggunakan pekerjanya melakukan pekerjaan tambahan kerana mereka tidak dapat kembali ke kampung halaman dalam tempoh larangan tersebut.

“Ramai yang datang untuk temu duga tetapi pemiliknya tidak berani menggajikan mereka walaupun mereka memerlukan pekerja untuk mematuhi Akta Perikanan,” ujarnya.

Katanya, kapal pukat Zon C dapat menggajikan tujuh anak kapal, dengan lima daripadanya adalah warga asing.

Manakala, bagi C2, pemilik kapal dibenarkan untuk mengambil 12 pekerja sama ada warga tempatan atau kru asing.

“Pukat tunda Zon B pula terhad kepada empat anak kapal tempatan tanpa warga asing dibenarkan,” ujarnya lagi.

Dalam pada itu, Pengerusi Cabang Bahagian Keenam SFVA, Tang Ing Sung yang juga pemilik kapal terjejas juga meminta kerajaan untuk melonggarkan akta tersebut agar kapal nelayan di Sarawak dapat meningkatkan tenaga kerja mereka.

Setiausaha SFVA, Harry Tan membincangkan isu pertukaran hak milik kapal nelayan dan mencadangkan kawasan pengoperasian harus tetap sebelum pertukaran hak milik dilakukan.

“Sebagai contoh, sebelum pertukaran pemilikan, kawasan pengoperasian kapal nelayan adalah dalam lima batu nautika, maka ia tidak boleh diperluaskan kepada tujuh batu nautikal memandangkan bot kapal yang lebih kecil,” ujar beliau.

Sehingga kini, SFVA mempunyai seramai 130 ahli.

Oleh Akun Giman

See author's posts


35 rakyat Malaysia mangsa penipuan kerja di Kemboja dibawa pulang

SEPANG: Seramai 35 rakyat Malaysia yang menjadi mangsa sindiket penipuan tawaran pekerjaan dan terperangkap di Kemboja berjaya diselamatkan oleh pihak berkuasa dan dibawa pulang ke tanah air hari ini.

Ketua Protokol dan Konsular Kementerian Luar Mohd Aini Atan berkata, kesemua mereka selamat tiba dengan dua penerbangan berasingan, dengan kumpulan pertama melibatkan 28 mangsa termasuk seorang wanita tiba 2.00 petang tadi di Lapangan Terbang Antarabangsa Kuala Lumpur (KLIA).

Beliau berkata, kumpulan kedua pula yang melibatkan tujuh lelaki tiba di Lapangan Terbang Antarabangsa Kuala Lumpur 2 (klia2) pada 5.35 petang tadi.

“Jumlah yang sudah diselamatkan ialah 324 orang, mereka diselamatkan di Kemboja, Laos, Thailand dan Myanmar sejak April hingga sekarang, daripada 459 kes yang dilaporkan kepada kami.

“Daripada 324 orang itu, 304 mangsa sudah selamat tiba di Malaysia manakala selebihnya masih ditahan di depot tahanan negara berkenaan iaitu 14 di Laos, dua di Myanmar dan empat di Thailand,” katanya dalam sidang media di KLIA hari ini.

Mohd Aini berkata, kejayaan membawa pulang rakyat Malaysia yang menjadi mangsa penipuan di luar negara adalah hasil kerjasama erat antara Kementerian Luar dan agensi-agensi yang berkaitan seperti Polis Diraja Malaysia, Jabatan Imigresen, Malaysia Airports Holdings Bhd dan lain-lain lagi.

“Kita juga bekerjasama dengan Kementerian Komunikasi dan Multimedia agar ada pelan komunikasi yang komprehensif dalam menangani masalah ini (menyelamatkan rakyat Malaysia di luar negara),” katanya, yang turut menasihatkan orang ramai supaya tidak mudah terpedaya dengan tawaran pekerjaan bersifat “too good to be true”.- Bernama

See author's posts


Dua kotak hitam pesawat tergelincir ditemui

KOZHIKODE: Dua buah kotak hitam yang merekodkan maklumat di dalam pesawat yang tergelincir dari landasan di Kerala, India telah diambil bagi tujuan siasatan.Perkara itu disahkan Menteri Penerbangan Awam India, Hardeep S. Puri, yang melawat kawasan nahas pesawat itu pada Sabtu.Beliau pada masa sama mengesahkan seramai 18 orang terkorban dan lebih 120 mangsa cedera. Kedua-dua juruterbang Air India Express merupakan antara yang terkorban dalam kejadian itu.Manakala 15 yang tercedera kini berada dalam keadaan kritikal.

Dilaporkan, enjin pesawat pecah kepada dua bahagian dan ditemui dalam kawasan lembah sedalam 10 meter.Pesawat itu membawa 174 penumpang dewasa, 10 kanak-kanak, dua juruterbang dan lima kru penerbangan.

Air India Express Boeing 737 dari Dubai itu adalah pesawat evakuasi Covid-19. Kemalangan berlaku kira-kira 7.40 malam waktu tempatan dalam keadaan hujan lebat.-AFP

See author's posts


Calon GPS mesti bersih￼

DARO: Hanya calon yang bersih setelah tiga peringkat tapisan, dipilih untuk bertanding atas tiket Gabungan Parti Sarawak (GPS) pada Pilihan Raya Umum ke-15 (PRU-15) nanti.

Premier Sarawak, Datuk Patinggi Tan Sri Abang Johari Tun Openg berkata tapisan itu akan dilakukan apabila memilih calon termasuk kemungkinan 12 muka baharu.

Berikutan itu katanya, calon berpotensi akan menjalani tapisan oleh Polis Diraja Malaysia (PDRM), Suruhanjaya Pencegahan Rasuah Malaysia (SPRM) dan Jabatan Insolvensi.

“Jika lulus tapisan ini, mereka akan diletakkan sebagai calon. Jika gagal, mereka tidak akan menjadi calon,” katanya.

Abang Johari yang juga Pengerusi GPS dan Presiden Parti Pesaka Bumiputera Bersatu (PBB) berkata demikian pada sidang media selepas merasmikan komplek sukan Daro di sini, petang kelmarin.

Beliau berkata, kemungkinan besar GPS akan meletakkan seramai 12 muka baharu dan muda sebagai calonnya bagi 12 kerusi yang tewas pada PRU-14.

“Kerusi terbabit ialah Lubok Antu, Mas Gading, Puncak Borneo, Saratok, Julau, Selangau, Sarikei, Sibu, Lanang, Miri, Bandar Kuching dan Stampin.

“Siapa yang akan menjadi calon bagi 12 kerusi itu? Tunggu pada hari kita umumkan calon kita,” katanya.

Beliau berkata, sudah menjadi amalan dalam PBB termasuk parti komponen GPS lain untuk melahirkan ‘darah’ baharu bagi menggantikan pemimpin lama apabila tiba masa mereka berundur.

“Saya mengucapkan terima kasih kepada penyandang daripada parti itu yang sudah menawarkan diri untuk berundur bagi memberi laluan kepada muka baharu,” katanya.

Mengenai kemungkinan GPS memenangi kesemua 31 kerusi dalam PRU-15, Premier Sarawak itu berkata, masih terlalu awal untuk meramalkan perkara itu.

“Bagaimanapun, berdasarkan sentimen di lapangan, kami dalam GPS telah membuktikan rekod prestasi kami dengan pindaan Perlembagaan Persekutuan yang memberi pengiktirafan kepada Perjanjian Malaysia 1963 (MA63) dan Laporan Jawatankuasa Antara Kerajaan (IGC).

“Itu antara beberapa perkara yang kami capai dalam siri perbincangan kami dengan Kerajaan Persekutuan,” katanya.

Abang Johari berkata, terdapat tiga perkara penting kepada Sarawak, dengan yang pertama adalah formula munasabah bagi peruntukan geran khas tahunan seperti yang ditetapkan di bawah Perkara 112D Perlembagaan Persekutuan.

“Bagi perkara ini, Kerajaan Pusat bersetuju memasukkan penjawat awam negeri (wakik) dari Sarawak dalam Lembaga Hasil Dalam Negeri,” katanya.

Katanya, perkara lain melibatkan pentadbiran mahkamah undang-undang Sarawak yang akan menjadi perkara kedua yang akan terus diperjuangkan oleh negeri ini.

“Sebelum ini, kita ada Mahkamah Borneo dan Mahkamah Malaya di mana peguam di luar Sarawak tidak dibenarkan berlatih (mengamal) di negeri ini. Jadi kita mahu mengekalkan peraturan itu dan juga dari aspek mengiktiraf Mahkamah Borneo.

“Tetapi sekarang kita ada Mahkamah Tinggi Sabah dan Sarawak dan kita mahu ia dikembalikan seperti dahulu.

“Kita juga mahu pelantikan pesuruhjaya kehakiman dirujuk kepada Yang Dipertua Negeri (TYT) terlebih dahulu kerana itu adalah hak TYT kita. Kita mesti menyimpan kuasa tertentu untuk menimbang calon untuk menjadi pesuruhjaya kehakiman,” katanya.

Abang Johari berkata, perkara ketiga ialah pengiktirafan jabatan teknikal oleh Kerajaan Persekutuan dalam pelaksanaan projek persekutuan di negeri ini.

“Kita mahu projek persekutuan yang dilaksanakan di negeri ini diselia oleh jabatan teknikal kita seperti Jabatan Saliran dan Pengairan, Jabatan Bekalan Air Luar Bandar dan Jabatan Kerja Raya,” katanya.

Abang Johari turut mengakui kerjasama erat antara kerajaan negeri dan persekutuan.

“Kerajaan Perikatan Nasional (PN) di bawah pimpinan Perdana Menteri Datuk Seri Ismail Sabri memahami dan mengetahui keperluan Sarawak.

“Jika Kerajaan Pusat tidak bekerjasama dengan kerajaan negeri, mereka ada masalah dan kita juga ada masalah. Maknanya saya sudah ada alternatif, anda mesti faham konsep federalisme.

“Kita ada persekutuan di mana ada kuasa di bawah negeri dan ada kuasa di bawah persekutuan mengikut apa yang termaktub dalam Perlembagaan Persekutuan, MA63 dan IGC. Ada kuasa yang kita kongsi dan ada kuasa dalam diri kita,” katanya.

See author's posts


PRU15: Pengundian DUN Tioman tangguh

KUANTAN: Proses pengundian bagi kerusi Dewan Undangan Negeri (DUN) Tioman hari ini ditangguhkan ekoran kematian calon Perikatan Nasional (PN) Md Yunus Ramli awal pagi ini.

Pengarah Suruhanjaya Pilihan Raya (SPR) Pahang Datuk Zamree Hamli yang memaklumkan perkara itu berkata proses pengundian bagi Parlimen Rompin dan dua lagi DUN di bawahnya iaitu Muadzam Shah dan Bukit Ibam bagaimanapun berjalan seperti biasa.

“Status DUN Tioman akan disahkan oleh ibu pejabat SPR dan perkembangan berkaitan tarikh baharu juga mereka akan buat,”  katanya semasa dihubungi di sini hari ini.

SPR menetapkan hari ini sebagai hari pengundian bagi Pilihan Raya Umum ke-15 (PRU15).

Terdapat 42 kerusi DUN di Pahang.

Md Yunus, 61, daripada PAS, meninggal dunia di Hospital Rompin pada kira-kira 3.30 pagi selepas dikejarkan ke hospital itu oleh ahli keluarganya dipercayai akibat serangan jantung.

Pada PRU15, DUN Tioman sepatutnya melibatkan pertembungan lima penjuru antara Md Yunus, Sulaiman Bakar (Bebas), Osman A. Bakar (Pejuang), Mohd Fadzli Mohd Ramly (Pakatan Harapan) dan Datuk Seri Mohd Johari Hussain (Barisan Nasional).

Allahyarham yang juga Ketua PAS Cawangan Sungai Puteri dan Pengarah 2 Jawatankuasa Pilihan Raya Kecil DUN Tioman sebelum ini pernah bertanding di DUN sama pada pilihan raya umum 2018.

Terdahulu, Pegawai Pengurus Pilihan Raya Parlimen Rompin Datuk Ahmad Nasim Mohd Sidek memaklumkan pengeluaran kertas undi bagi DUN Tioman ditangguhkan ekoran kematian Md Yunus.

“Penangguhan (pengeluaran kertas undi)  hanya melibatkan DUN berkenaan sahaja,” kata Ahmad Nasim.

— BERNAMA

See author's posts